text:
Kushone inqwaba engozini yebhasi e-Uganda
2012-09-18 12:00
Kampala - Kusatshelwa ukuthi abantu abangu-30 bashonile esehlakalweni sokuginqika kwebhasi esenzeke emgwaqeni omkhulu e-Uganda.
Izikhulu zamaphoyisa zithe kuginqike ibhasi yagqamuka amalangabi, akukazeki kahle ukuthi bangaki abantu abashonile.
Okhulumela amaphoyisa uJudith Nabakooba utshele abezindaba wathi umshayeli webhasi uhlulwe ukujika ikhona, ibhasi yase ilala amankeyane.
"Okwamanje singaqinisekisa kuphela abantu abangu-10 ukuthi bashonile, sisenganyuka isibalo. Abatakuli bamatasa endaweni yesehlakalo,” kusho uNabakooba.
Izingozi zomgwaqo yisona sehlakalo kuthiwa sithatha izimpilo zabantu abaningi e-Uganda.
– Landela IzindabaNews24 kuTwitter
(@IzindabaNews24).
- Reuters


c: text/html

text:
Sitholakale efrijini isidumbu sengane ebilahlekile
2012-05-28 10:04
Johannesburg - Sitholakale efrijini ekhaya kubo isidumbu sengane yase-Eersterus, ePitoli eneminyaka eyisishiyagalolunye ubudala ebinyamalele, kusho amaphoyisa ngoMsombuluko.
Ingane yabikwa ngunina ukuthi inyamalele ngoMgqibelo ebusuku, kusho okhulumela amaphoyisa uConstable Sam Shibambo.
Isidumbu sengane satholakala ngakusasa sisefrijini.
UShibambo uthi okwamanje ngeke kudalulwe okuningi ngokutholakala kwesidumbu njengoba kusaqhubeka uphenyo.
Kuboshwe uyise wengane ongayizali.
Uzovela enkantolo yeMantshi ngoMsombuluko.
– "Like" ikhasi lethu ku-Facebook uze ukwazi ukujoyina inkulumo
ngolimi lwakho.
– Landela IzindabaNews24 kuTwitter (@IzindabaNews24).
- SAPA

robotstxt: allowed

filter: keep


text:
ULionel Richie uzikhisimuse ngezimoto
2012-12-27 10:26
New York - ULionel Richie uzithengele izimoto zohlobo lweMercedes eziyisikhombisa njengesipho sikaKhisimuzi, nokuthuse obemthengisela zona eMontgomery, eAlabama.
Lo mculi – onendodakazi engumsiki wendwangu uNicole Richie – ukhethe ukuzijabulisa ngokuthenga izimoto kula maholidi kaKhsimusi, kodwa, obemthengisela izimoto ubengaboni ukuthi yilesi sihlabani somculo ngesikhathi efika emtshela ukuthi ufuna izimoto ezingaka, uvele wacabanga ukuthi uyazidlalela nje.
ULionel utshele iphephandaba iNew York Post: " Ngikhethe ukuzithengela imoto yeMercedes – noma zibe mbili nje! Ngaya eMontgomery, e-Alabama, kwabathengisa ngezimoto ngathi, ngizothenga izimoto zeMercedes eziyisikhombisa" obethengisa wama, wathi ndodadana uqinisile ngalokhu okushoyo? Wafonela umengameli webhange laseLA iBank of America.
Ngemuva kwalokho walubeka phansi ucingo, "akabange esangibiza ngendodana kodwa ube esethi ngicela uzengapha Mnuz Richie."
"Bese ngiyisistatanyiswa esikhaleni."
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- BangShowBiz


text:
-Liyini idlozi
Idlozi abakithi abangasekho. Uma sesishonile singena endleleni ebuyela kumdali. Uma lokhu kungenzeki umphefumulo ayaye untante ubuyele emhlabeni bese
siwubiza ngedlozi.
-
Idlozi lingena kumuntu lishintshe impilo yakhe. (Human behaviour,
personality and character).
Idlozi elingena kumuntu ngamunye limenza aphile impilo ethandwa yilona, nempilo efana ncamashi neyalowo mphefumulo ongene kuyena. Umuntu ongenwa umuntu
owayenedlozi noma eyi sangoma liyaye limenze lomuntu naye abe yisangoma noma asebenze umsebenzi wokwelapha nokusiza abantu.
Idlozi liyakwazi ukwenza umuntu enze izinto ezazithandwa yilona kokunye abantu baze bathi “ hayi, kuvuke ubaba mkhulu kulengane yami”.
Idlozi lisebenza kubantu abaphilayo ngokuthi liphazamise izimpilo zabo ngezindlela ezahlukene. Abanye liyabasiza libanike injabulo. Abanye libanika
ubunzima.
Kanjalo idlozi liyakwazi ukumphazamisa umuntu emsebenzini wakhe noma limenze adlondlobale.
(Spiritual practices, yoga, meditation, chanting.
What is spiritual healing
Spiritual healing deals with the ancestors/spirits and making sure that they are set free so that the patient can lead a normal life.
Spiritual healing means helping people with their problems using the power of God that allows us healers to connect with their loved ones who have
passed on. This way we get to understand the root cause of peoples’ problems and solve them accordingly. People may suffer from different kinds of ailments and emotional destruction but at the
end of the day, there is only one root cause of their problems, spirituality. When our ancestors are not happy on the other side, there is no way we can expect harmony in our lives here on
earth.)
Imikhuba ehambisana nedlozi kuba izinto ezazenziwa yizangoma ukuze zijabulise abaphansi, njengokugida nokuhlaba izilwane. Lemikhuba isiza
ukuhlanaganisa abantu namadlozi abo. Eminingi yalemukhuba yenziwa uma kwelashwa. Izinhlanga zonke zinayo lemikhuba futhi iyabasiza abantu ukuthi bathole amandla avuselela
ithemba empilweni. Idlozi livamile ukuthi livele lona kubantu libatshele lokho elidinga kwenziwe.
(Form of identification towards our worship of the ancestors. Dance and life co-exists in our lives. Telling stories of the ancestors through dance.
Spirituality and religion work hand in hand. Dance is a spiritual metaphor. We need to go beyond this world that we live in, to find peace and tranquillity).
-
Kumele sihloniphe sidumise umdali ngaphambi kokutusa amadlozi
ethu. (We need to worship God through our own icons)
Indlela elula yokuthandaza uNkulunkulu ukuthi sikhuleke kwabakithi abangasekho esibaziyo, ukuze imithandazo yethu ibe yimpumelelo. Lokhu kusho ukuthi
abadala badlulisela imithandazo yethu kumdali ngoba bona sebekwelinye izinga lempilo esingeke thina silazi uma sisaphila. Uma sibathandazela ukuze bakhululeke kusho ukuthi sisebenzela yena umdali
uqobo ngoba uye odinga abantu bakhe bakhululeke.
Ukukhohlwa abangasekho kusho ukuhluleka ukulandela imiyalelo yomdali ngoba uye ovumayo ukuthi abadala baxhumane nathi bacele usizo.
-
Ikuphi okukwenziwa idlozi kithina. (How does spirituality affect us?)
Idlozi liyasithinta ezimpilweni zethu ngokuthi licele usizo nokwamukeleka. Impilo yomuntu ingaphazamiseka uma enqaba ukusiza abakubo abangasekho.
Izinkinga zethu eziningi zenziwa ubudlelwano esinabo nabantu abadala. Indlela umuntu azizwa ngayo ngaphakathi isho indlela idlozi lakhe elimbhekile, eliphatheke ngayo. Umuntu othi ugqilazekile
akakhoni ukwenza izinto azithandayo empilweni kusho ukuthi idlozi lakhe nalo ligqilazekile lifuna usizo. Umuntu ophumelelayo kusho ukuthi unedlozi elalivele libusa ngakho ke alikwazi ukumenza
ahlupheka ngoba alazi ukuthi kwenziwa kanjani lokho(ukuhlupheka).
-
Who is affected and who is not?
Wonke umuntu unedlozi emhlabeni noma ngabe uyakuvuma lokhu noma akavumi. Akusho lutho ukuthi umuntu unom bala onjani noma umncane noma umdala. Sonke
sinalo idlozi elinendima eliyidlalayo ezimpilweni zethu. Abantu abanedlozi elinamandla nezinkinga eziningi yibona abagqamayo ngoba bayazazi izinkinga idlozi elibalethela zona. Labo
anamadlozi angenazo izinkinga noma angenawo amandla amakhulu bayaphila izimpilo zabo bengenalo ulwazi lwedlozi ngoba alidingi lutho olutheni kubona.
-
Yikuphi okulindelwe amadlozi ethu kithina?(What do the ancestors expect of us?)
Uma sesishonile, siyahamba sibheke endleleni eya ezulwini. Ezinkingeni esihlangabezana nazo kulendlela siye sibuyele emhlabeni ukuzocela usizo kulabo
abaphilayo.
Lokhu kumele kucace ukuthi labo abangasekho kumele sibakhulule ngayo yonke indlela esingenza ngayo ukuze bangabi yizivimbo ezimpilweni zethu. Kuyaye
kuthiwe singakhali kuze kweqe uma kushoniwe ngoba lokhu kuvimba umphefumulo woseshonile ukuba ukhululeke. Lokhu kudalwa ukuthi ongasekho usuke engasekho ezintweni zase mhlabeni
njengothando, inkumbulo nobungani. Yena usuke esephila emoyeni kaNkulunkulu manje uma sikhala kakhulu sixakanisa umoya wakhe bese eyadidizela endleleni yakhe.
Imvamisa okudingwa abaphansi kithini akukona lokho esizifisela kona thina ezimpilweni zethu. Kuyaye kuphambane bese uthola ukuthi abantu abakhoni
ukudelisa amadlozi abo ngenxa yokuphambana kwezifiso zethu nalezo zedlozi. Okwenza lokhu wukuthi phela manje sisuke sesiphila emihlabeni emibili angafani kanjalo nemithetho yakhona
yehlukile.
Idlozi lilindele ukuthi thina silikhulule, silithandazele liqhubekele phambili.
Abaningi bethu bona bafuna impilo enhle emnandi engenazo izinkinga.
Idlozi liyafuna ukusisiza kodwa kumele siqale silisebenzele kuqala ngaphambi kokuba sihole.
Umuntu uncamela ukwenza umuthi ngethemba lokuvala idlozi kunokulandela umthetho wokukhulula nokuhlambulula idlozi ukuze libe lihle.
Indlela yedlozi yinde, ayinawo umlingo ngoba ihambisana nenkambiso yomdali.
Abantu bafuna umuthi ozobenza bagwilike ngosuku olulandelayo kunokulandela imithandazo ecelwa abadala.
Idlozi lisebenza ngokukaNkulunkulu ngakho alikuqhathi nabantu basemhlabeni. Uma uzophumelela lokhu kwenzeka kancane kube nomsuka ongenankohlakalo
nabantu bakwamukele.
Abantu bemithi benza imilingo ekuxabanisa nomphakathi, uzwe abantu sebehlebana ngokuthakatha bese beyalimazana. Abanye bancamela ukukhipha imiphefumulo
ngoba bethenjiswe ukuqubuka. Kepha bazi kahle kamhlophe ukuthi lokhu akuhambisani nenkambiso yomdali.
-
Siyilungisa kanjani impilo ngokwedlozi? (What can one do to achieve harmony and peace?)
Kumele samukele umdali njengomenzi wezinto zonke bese sakha ubudlelwano phakathi kwakhe nabakithi abangasekho ukuze sense umthandazo owodwa kumdali
nabangasekho.
Kumele sibe nendlebe yokulalela izinkinga zabadala ngoba nathi sizohamba emhlabeni singene enkingeni efanayo.
Kumele siqinise ukholo lokwenza okuhle ukuze izizukulwane zethu ziphile impilo enhle emhlabeni ngesikhathi esizayo.
Kumele sibe nesibindi sokuguqula imikhuba engenalo usizo sense imikhuba emihle ezoqhubeza isizwe phambili.
Kumele sizifundise othando olungachemi lapho sizothanda khona omunye njengoba sizithanda thina.
Kumele sifunde ukuthanda lomhlaba njengoba sithanda imizimba yethu, siwunakekele, siwuthuthukise futhi siwuvikele.( think global
warming, re-cycling and caring for the sick)


text:
Kubhikishe abafundi eMpumalanga
2012-08-15 16:29
Johannesburg - Abafundi ababalelwa ku-300 babhikishe ngaphandle kwesiteshi samaphoyisa eMzinoni eMpumalanga befuna kudedelwe ozakwabo ababoshiwe ngoLwesibili.
UWarrant Officer Mashilo Mapurunyane uthe kuboshwe abafundi abangu-30 embikishweni wangoLwesibili obuqhubeka endaweni, ophenduke waba nodlame.
"Izingane bezizama ukungena ngaphakathi esiteshini samaphoyisa kodwa zehluleka, isimo sithule njengamanje,” kusho uMapurunyane.
Kuthiwa abafundi ababoshiwe bashise umuzi wabazali beMeya kaMasipala iGovan Mbeki uLindi Masina.
Baphinde basabaisa ngokushisa izitolo zabadayisi abadabuka ePakistani.
Abafundi laba bazovela ngaphambi kweNkantolo yeMantshi eBethal, ngoLwesine.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).


text:
Emizuzwini eyi-25 edlule
Umfana, 16, ulahlwe yicala lokubulala abashadikazi asebekhulile epulazini eliseLimpopo ngemuva kokuthi evume icala, kusho umbiko.
Ningizimu Afrika
Emizuzwini eyi-25 edlule
Lowo owayeyinhloko yeNational Prosecuting Authority, uVusi Pikoli, kuthiwa uzongena esikhundleni sokuba ngumehluleli wamaphoyisa eWestern Cape.
Ezemidlalo
Emizuzwini eyi-25 edlule
Umqeqeshi uthi abadlali beKaizer Chiefs bazimisele ngokuvala isikhala sokudlala ngamathuba ngesikhathi bedlala neMoroka Swallows, uma sebegadulisana nePlatinum Stars.
Izindaba Zami
Emizuzwini eyi-25 edlule
Uyabaona-ke uma sikhuluma ngokubulala ngokungenhloso, yilokhu okwenzeka kulo mlisa owashayisa amatekisi amane nezimoto kwashona abantu ePinetown.
Afrika
Emizuzwini eyi-25 edlule
Intombazane eyenza uGrade 2 kuthiwa isinomkhuba wokuthintathinta ezinye izingane esikoleni ngemuva kokubuka umama wayo nesoka lakhe bezitika ngocansi izikhawu ezimbalwa.
Umhlaba
Emizuzwini eyi-26 edlule
UJaylen Ray Fryberg, 15, udubule abangani bakhe emagcekeni esikole iMarysville-Pilchuck High, eWashington, eMelika, ngaphambi kokubhekisa umbhobho wesibhamu ngakuyena.
Ningizimu Afrika
2014-10-25 08:32
Owesifazane ulandise iNkantolo eNkulu yaKwaZulu-Natal ngobunzima abhekana nabo ngesikhathi edunwa imoto wase ebanjwa inkunzi.
Ezamabhizinisi
2014-10-25 08:11
ISekela likaShansela e-University of Zululand, uFikile Mazibuko, usebeke phansi izintambo, kusho le nyuvesi.
AbeCongress of SA Trade Unions, eNorth West, sebekugxekile ukubulawa komvukuzi wesifazane, obulawe ngasemayini yaseMarikana, iLonmin.
INkantolo kaMantshi waseBenoni, itshelwe ukuthi abusilo iqiniso ubufakazi obukhishwe ngumshayeli wetekisi ochaza ngesehlakalo sokushona kukaMido Macia.


text:
Kuxwayiswa abashayeli abadla amagalane
2011-12-30 14:47
Johannesburg - Izikhulu zaseMpumalanga sezixwayise abashayeli abadla amagalane emigwaqeni ngokuthi bangase bazithole belala bebaliwe noma baphucwe izincwadi zokushayela.
"Ngeke singabaze ukubopha abashayeli abaphula imithetho yemigwaqo nabafuna ukubeka izimpilo zabanye engozini," kusho uNgqongqoshe wezokuPhepha koMphakathi eMpumalanga, uVusi Shongwe esitatimendeni.
"Isivinini esiphezulu yiyona mbangela enkulu yokuthi abantu balahlekelwe yizimpilo zabo ezingozini zemigwaqo, ngakho-ke sithanda ukuxwayisa abashayeli ngalokho."
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Makugezwe nemigwaqo - Sanco
2012-12-28 14:34
Johannesburg - Isiphakamiso sikaMengameli Jacob Zuma sokuthi kube nomcimbi wokugeza izwe umele ukapakele nasemigwaqeni, kusho iSA National Civic Organisation (Sanco) ngoLwesihlanu.
"Ngokubona kwethu abantu base-Afrika sebelilahlile usiko lokubhekana nemimoya yabashona, njengoba iqhubeka nokubulala abantu emigwaqeni yethu," kusho okhulumela iSanco uDumisani Mthalane
esitatimendeni.
NgoLwesihlanu, izindaba zeSABC zibike ukuthi uZuma uthe kumele kube khona umcimbi wokubuyisela isimilo nezimiso zezwe.
UZuma uthe lo msebenzi uzosiza kakhulu ekuletheni
ukukhanya kulandela izigameko ezifana nesaseMarikana, ukudlwengulwa
kwezalukazi kanjalo nokusocongwa kosopolitiki.
Uthe abantu abangagezwa baba namagqubu.
Ngokwalo mbiko, uZuma uthe uzocela u-Archbishop Emeritus Desmond Tutu ukuthi asize ekuholeni konke okuzobe kwenziwa.
UMthalane uthi uyaseseka isiphakamiso sikaZuma, wathi kumele zibuyele emasisweni.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Igama leLonmin ezinkampanini ezibhedayo
2013-01-04 13:08
Johannesburg - Sekuphakanyiswe igama lenkampani iLonmin, liphakamiselwa indondo yokuba yinkampani engenzi kahle ukuzedlula zonke emhlabeni, onyakeni ka-2012, kusho inhlangano iGroundWork, ngoLwesihlanu.
"Lokhu kuvele ngesikhathi kubhekisiswa ukunakekelwa kwamalungelo abantu nesimo sezokuphepha enkampanini,” kusho umqondisi kwaGroundwork uBobby Peek.
Igama leLonmin lahanjiswa ngabakwaGroundWork nabakwaBench Marks Foundation, beliphakamisela izindondo ezaziwa ngePublic Eye Awards.
Izindondo lezi zikhishwa ngabakwaWorld Economic Forum, kulo nyaka umcimbi uzobanjelwa eDavos, eSwitzerland, kusukela mhlaka-23 Januwari kuya kumhlaka-27.
Ezinye izinkampani ezisohlwini zihlanganisa iG4S, Repower, Alstom, Shell, Coal India neGoldman Sachs.
Mhlaka-16 Agasti, abantu abangu-34 bashona emayini iLonmin, ngesikhathi amaphoyisa edubula abavukuzi ababetelekile.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
Umbono wakho ngebandla lakwaShembe
2011-11-25 09:41
Njengoba udaba lebandla lakwaShembe lusaqhubeka eNkantolo, kuphume umbiko othi UVela Shembe akazange akubalule ukuthi waziswa wuThingo ukuba uzohola ibandla iNazareth Baptist Church encwadini efungelwe.
Sibuze abafundi bethi ukuthi basinikeze imibono yabo ngaloludaba.
USibusiso Msibi waseCharlestown uthi: Lokhu kuletha isithombe esingesihle ngalelibandla njengoba kuyilona bandla elihlonishwa umhlaba wonke ngokugcina amasiko esintu. Akunikezwe umfana wenkosi lena ekhotheme izintambo. Manje lento yenza ukuthi abangayithandi lenkonzo bagcine benza ihlaya ngayo ngalokufakana ezinkantolo, kanti bekuyinto ebingadingidwa mhlawumbe amakhosi athize.
UZamani Mbatha wasePitoli uthi: Ukugwema lesi simo esenzeka ebandleni lama Nazaretha, kumele kume nomgomo ibandla lilonke elizovumelana ngalo. Lomgomo kumele ukucacise ngokusobala ukuthi inkosi ezolandela kuyoba umuntu onjani, phecelezi iSuccession Policy. Lokhu kuyogwema ukuthi kungabi nemibango esidicilele leli bandla ezinkantolo. Ozolandela kumele enze isiqiniseko sokuthi uyakigwema lokhu. Into ehluphayo ukuthi ezenkolo azifani neze politiki kodwa izimbangele zemibango ziyafana; amandla nomcebo.
UMxolisi Wela, usithinte kuFacebook, wathi: Kunzima ukuphawula ngoba ngisho abasonta khona bayanqaba futhi baba nolaka masibuza. Mina ngibona sekukhona inhlese yepolitiki and nokuthanda izikhundla okuphambene nenqubo kaNkulunkulu.
UMusa Makhawula waseNewcastle uthe: Nasemlandweni iskhundla senkosi sithathwa umntwana wayo hhayi umfowayo,ngakho inkosi uNyazilwezulu luyinkosi kwaphela nje.
UMsizi Sikhonde waseMlazi uthi: Mina ngithi kumele kuphathe inkosi enamandla futhi ekwaziyo ukuphilisa abantu nje ngalo Unyazilwezulu,siyayibona emisebenzi yalo.
UMjey waseMariannhill uthi: Sengathi into ezosiza yikho ukuthi abalandeli bahlangane kube yibandla elilodwa kunganakwa izikhundla..
UXolani Mncube uthi: Mina ngithi ke mabeke ukubhekana kubi, ngoba uyasho ummeli wenkosi ukuthi ngubani ozothatha indawo njengoba ishilo iNkosi kuzoba soba la ukuthi ngubani omele ukunyathela ezinyaweni zenkosi.
Ekhuluma isiXhosa, uNtsikelelo Ndzaba uthe: Ezam imbono ngalomba zithi, yinto embi kakhulu ukukhonza umntu ekubeni ekhona uYehova. Ngoba umntu uyajika abeyenye into ekuhambeni kwethuba, lonto yenze ukuba kubekho olunye uqhekeko kaphinde ezinkonzwe zika Thixo.
Sithumele umbono wakho ku-isizulu@news24.com usitshele ukuthi ucabangani ngaloludaba.
– "Like" ikhasi lethu ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter (@IzindabaNews24).
- News24


text:
Baphume ngobuningi kuvulwa indawo yokuzijabulisa eNandaComment on this story
SIZWE BLOSE
ABANTU baseNewtown A eNanda bakhombisile ukuthi babomele ubumnandi begcwala bechichima eThemba Lounge ngesikhathi ivulwa ngokusemthethweni ngempelasonto.
Le ndawo ibivele ikhona kodwa abaphathi bayo bathembise ukuyibeka esicongweni manje.
“Phambilini beyiphethwe ubaba kodwa manje useyidlulisele kimina. Ngizimisele ngokulanda bonke abaculi ukuthi bazojabulisa abantu bakule ndawo,” kusho uSipho Zondi osengumphathi omusha wayo.
KoDJ abebenandisa ivulwa, iningi labo elakhona endaweni kanti bekunoDJ Sjerere weVibe FM noMaku ovamise ukuzwakala kuKhozi FM njalo ngoLwesihlanu.
USipho uthe uyazi ukuthi iningi labantu indawo yaseNanda belikade lilokhu liyihlanganisa nezenzo zobugebengu wathi kodwa lokhu kuzoshintsha ngoba indawo yakhe izokwenza abantu bazane futhi bavikelane uma kunezimo zokugebengana ngoba phela bazobe sebazana.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.


text:
URamphele wesulile kwaGold Fields
2013-02-13 14:02
Johannesburg - Isishoshovu sobandlululo esihlonishwa kakhulu uMamphela Ramphele usesulile ekubeni nguSihlalo weGold Fields [JSE:GFI] ngoLwesibili, nosekuqinise izinsolo ezithi uzosungula iqembu lezombusazwe, nahlose ukuba lidlisele ogageni i-ANC.
IGold Fields ithe uRamphele ukhethe ukushiya "ukuze aqhube umsebenzi wakhe wokusebenzela abantu, umnotho nakwezepolitiki".
Lowo owayenguSihlalo weSouth African Airways uCheryl Carolus nguye ozongena ezicathulweni zikaRamphele, kusho le nkampani.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Akasekho owaseGhanaComment on this story
INTATHELI YESOLEZWE
KUSHONE ngokuzuma uMengameli waseGhana uJohn Atta Mills, ngokusho kwesitatimende esikhishwe ihhovisi likamengameli wakuleli lizwe lase-Afrika izolo ebusuku.
Ukushona kukaMills, obephethe izwe elingelesibili elihamba phambili emhlabeni ngokukhiqiza ukhokho, kwehle ngemuva kwezinyanga ezimbalwa kulindeleke ukuthi angenele ukhetho okwesibili kulelizwe eliseNtshonalanga ye-Afrika. IGhana inconywa ngokuhambisa izinto zayo ngokwenqubo yentando yabantu nokukhula ngamandla komnotho wayo.
“Kubuhlungu impela ukuthi sizithole sesimemezela ngokushona ngokuzuma kukaMengameli wezwe laseGhana,” kusho isitatimende esithunyelelwe abakwa-Reuters izolo ebusuku.
Siqhuba lesi sitatimende sithe uMills (68) ushone ngemuva kwamahora ambalwa ekhale ngokugula kodwa akukho okunye okukhishiwe ngokugula kwakhe.
Omunye wabasizi bakaMills ocele ukuthi angadalulwa uthe uMengameli ubekhale ngezinhlungu ngoMsombuluko ebusuku wabe eseshona izolo ntambama ngesikhathi isimo sakhe sempilo siba simbi kakhulu.
UMills ubesanda kubuya eMelika la kade eyohlolwa khona isimo sempilo yakhe.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.


text:
Akaphenyelwa lutho uVavi - Dlamini
2013-02-28 16:21
Johannesburg – UNobhala Jikelele weCongress of SA Trade Unions uZwelinzima Vavi, akaphenyelwa zinsolo, kusho inyunyana ngoLwesine.
"Akukho phenyo oluqhubekayo, unobhala wethu akaphenyelwa lutho," kusho uMengameli weCosatu uSdumo Dlamini.
UDlamini usho kanjena etshela abezindaba eGoli, ngemuva kokusabalala kwemibiko ethi uVavi uyasolwa enkohlakalweni ethize ehlanganisa nokusebenzisa budedengu imali yenyunyana.
Abezindaba bahlawumbisele ukuthi uVavi angase amiswe esikhundleni.
UVavi nomkhulumeli wenyunyana uPatrick Craven batheleke sesiqalile isithangami sabezindaba.
Ekhuluma uthe uyobeka phansi izintambo uma kuvela ubufakazi obuthi uyathinteka enkohlakalweni nasekuxhaphazeni izimali.
“Lokho kuyobe kungukuthunaza amalungu eCosatu,” kusho uVavi.
UDlamini uthe kuzokhishwa umbiko ngemuva kwezingxoxo.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
U-Oscar wake wanqatshelwa ilayisensi yesibhamu
2013-02-19 08:30
Johannesburg - Lowo osolwa ngecala lokubulala u-Oscar Pistorius, waqala wanqatshelwa ilayisensi yesibhamu, ngokusho kombiko wangoLwesibili.
Iphephandaba iBeeld libike ukuthi ilayisensi yesibhamu esiyi-9mm, yahlatshwa ngesikhathi eyibhalisela ngo-2008.
Lesi yiso isibhamu okusolakala ukuthi uPistorius udubule ngaso intombi yakhe, uReeva Steenkamp, emzini wakhe osePitoli.
Usethelekile enkantolo ukuzofaka isicelo sebheyili ngoLwesibili.
IBeeld ithe akucaci ukuthi kungani isicelo sokuqala selayisensi sanqatshwa, kodwa saphinde saphasiswa ngo-2010 ngemuva kokuthi uPistorius
alwisana nesinqumo sokumnqabela ukuba athole ilayisensi.
Unezinye izicelo eziyisithupha ezisacutshungulwa zamalayisensi ezibhamu azifaka, kusho leli phephandaba.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Sesiyilungele i-Afcon - Mbalula
2013-01-10 07:25
Johannesburg - INingizimu Afrika isimi ngomumo ukuthi ingasingatha imidlalo ye-Africa Cup of Nations (Afcon), kusho uNgqongqoshe woMnyango wezemiDlalo uFikile Mbalula.
"Sesikulungele ukuthi singasingatha imidlalo. Siyizwe elilithandayo ibhola, ngisho ngabe kuthiwa imidlalo iqala kusasa, singayibamba ibambeke," kusho uMbalula njengoba ekade ekhuluma kusele izinsuku eziyishumi kuqale imidlalo.
IBafana Bafana izoqala umshikashika wayo neCape Verde, eNational Stadium (FNB Stadium), eGoli, bese idlula idlale neMorocco ne-Angola, okungamaqembu afalwe nayo kuGroup A.
UMbalula unxuse abathandi bebhola ukuthi baphume ngobuningi babo bahambele imidlalo.
"Abantu kumele bathenge amathikithi bahambele imidlalo bayokweseka iqembu lesizwe."
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
ISection 27 igculisekile ngezincwadi
2013-01-10 07:39
Johannesburg - Inhlangano iSection 27 iveze ukuthi yanelisekile ngomsebenzi wokuhanjiswa kwezincwadi zabafundi basezikoleni zaseLimpopo.
"Sigculisekile njengoba izikole eziningi zaseLimpopo sezizitholile izincwadi zazo zonyaka ka-2013," kusho isitatimende senhlangano.
Yize noma umsebenzi wokuhanjiswa kwezincwadi ungakaphothulwa, iSection27, ithi iyawuncoma uMnyango wezeMfundo eyisiSekelo.
"Izikole ezingakahanjiselwa izincwadi zibambisene noMnyango, ngenhloso yokuqinisekisa ukuthi kuphela isonto sezikhona izincwadi."
NgoLwesibili, uMnyango umemezele ukuthi u-98% wezincwadi usuhanjisiwe ezikoleni.
Ngonyaka owedlule uNgqongqoshe woMnyango kuzwelonke u-Angie Motshekga, watholwa ukugxekwa kulandela ukuvela kokuthi kunezikole ezingazitholanga izincwadi kwaze kwasho ukuphela unyaka.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
Izinja zizame ukusiza ingane ebiminza
2012-10-12 15:55
Johannesburg - Izinja zizame zahluleka ukusiza ingane eneminyaka emibili ubudala, ekade eminza e-swimming pool yendawo eMgungundlovu, kusho abosizo oluphuthumayo.
"Emizamweni yazo yokutakula ingane, ize yalumeka engalweni," kusho okhulumela abakwaNetcare 911 uChris
Botha.
Omakhelwane ababone lokhu kwenzeka, baphuthume endaweni yesehlakalo, ngebhadi bafica ingane isilele ngaphandle kwamanzi nokho isishonile.
– Landela IzindabaNews24 kuTwitter
(@IzindabaNews24).


text:
ayikakangeni kahle emakethe i-kugaComment on this story
KUZOMELE bazibambe ziqine kwa Ford uma bezimisele ngokuthi iKuga okuseyimoto entsha yakhona ingene ngokugcwele emakethe yezimoto. Lokhu ngikusho ngoba sekunezinyanga beyethulile kodwa akubonakali mnyakazo otheni ngayo emakethe, esikhundleni salokho kubonakala kuhamba kakhulu iFord Ranger. Noma kunjalo kodwa iKuga imoto “emnandi” emgwaqeni. Okubuye kwengeze lokho ukuthi le moto ine Intelligent' AWD.
Injini yayo ingu 2.5-litre Duratec Turboisebenzisa upetrol.
Le njini ikhiqiza amandla afinyelela ku 147kW kanye ne torque engu 320Nm. IFord Kuga iyi All-wheel Drive (AWD), kodwa kwa Ford bazishaya isifuba ngokuthi abagcinanga nje kuphela ngokwakha imoto ephakeme, kodwa babuye bafaka nesitayela kuyo.
Isikhulu sezokukhangisa kwa Ford uGavin Golightly, uthi le moto yabo ayidlile nje kuphela ngobuhle kodwa iwubuthebelele, ithembekile nasemgwaqeni.
Ubuchwepheshe be intelligent AWD busebenzisa kakhulu amasondo angemuva ukuqhwanda ngaleyo ndlela imoto ikwazi ukonga upetrol.
IKuga izotholakala kuphela ngenjini engu 2.5-litre Duratec Turbo esebenzisa upetrol kanye ne Durashift 5-tronic ezishintshayo.
Ijubane eliphezulu lale moto lingu 202 km/h, kanti ngebanga elingu 100 km iyakwazi ukusebenzisa upetrol ongu 10.3 wamalitha.
Ziningi izinto ezenza iKuga ihluke kwezinye izimoto ezisesigabeni sayo njengamalambu ayo, indlela okwakhiwe ngayo ibhonethi yayo ongafunga ukuthi yakhelwe khona emotweni, amapayipi amabili angemuva.
IKUGA KWEZOKUPHEPHA
Njengezinye izimoto zakwa Ford nayo iKuga ayisalanga ngaphandle ekutheni baqinise kakhulu kwezokuphepha kuyo ngoba bheka nje iphuma nama-disc brakes ukuqinisekisa ukuthi uma umshayeli efaka amabhuleki ibamba ngqi.
Okunye abakwengezile kwezokuphepha i-Anti-lock Braking System (ABS) ehambisana ne-Electronic Brakeforce Distribution (EBD), i- Electronic Stability Programme (ESP) ene Anti Rollover Mitigation (ARM) kanye ne Electronic Brake Assist (EBA). Abazange nje baqinise kwezokuphepha kuphela, kodwa nobuchwepheshe besimanje njengebhathini lokudumisa ovele ulichofoze nje, kanjalo ne-cruise control ne-Bluetooth.
Njengoba kuzongena ubusika nje kulabo abazobe behamba nge Kuga bazowezwa ngendaba amakhaza ngoba izihlalo zangaphambili ziyakwazi ukuthi zifudunyezwe ngokucindezela nje inkinobho. Yonke into isebenza ngogesi kule moto.
Ama-wiper akudingi ukuthi uze uwashaye uma liqala ukuna izulu ngoba ayazisebenzela njengoba anama sensa, iphuma ne air conditioning, kanye nama sensa okupaka ngemuva kodwa atholakala kuphela kwiKuga yohlobo lwe-Titanium.
IZINTO EZITHOLAKALA KUYO NGOKWENGEZA IMALI
Ungakwazi ukuyithola namasondo angu 17 inch ahambisana nerimi lakwa Ford, kanye nokhakhayi okwazi ukuthi ubone isibhakabhaka uphakathi emotweni ipanoramic glass roof etholakala kuphela kwi Titanium. Iphuma ne warranty yeminyaka emine emuva kuka 120 000 km kanye ne-service plan yeminyaka emine emuva kuka 120 000km. Akugcini lapho kodwa kukhona ne-roadside assistance esiza kakhulu uma wehlelwe inkinga usendleleni ngoba uyakwazi ukuthola usizo lokuthi imoto ilungiswe noma idonswe uma kungaphezu kwamandla. Lolu sizo luba ngolweminyaka emithathu kuphela.
AMANANI
Kuga 2.5 Turbo Trend AWD Auto R375 000
Kuga 2.5 TurboTitanium AWD Auto R395 000
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.


text:
Kushone oyedwa kuhlaselwa epulazini
2013-01-30 10:02
Johannesburg - Kubulawe imfoloname yasepulazini kwathi umlimi walimala ngesikhathi kunesigameko sokuhlasela epulazini e-Olifantsfontein, ngaseKempton
Park, kusho umbiko ngoLwesithathu.
Amadoda amane abambe u-Edward Fouche, 30, nomlimi uGert van Wyk, 40, ngoMsombuluko, bathi abalale phansi, kubika iBeeld.
Omunye wabo ube esedubula uFouche, kusho umfowabo kaVan Wyk, uRiaan, etshela iphephandaba.
"Ube esekhomba umfowethu, nobe esezigoqisa okwengane isesiswini ezama ukuzivikela. Babe sebemdubula emhlane inhlamvu yashaya amathumbu yayophuma ngale," esho.
UCaptain Julia Claasen uthi la madoda abe esegasela ehhovisi lapho unkosikazi kaGert Van Wyk ebebala khona imali, ayishaqa yonke.
UVan Wyk ubangwa nezibi esibhedlela.
- Landela
IzindabaNews24 kuTwitter
- SAPA


text:
Umehlokaboni ngokubulawa kukaCommins
2013-02-25 14:04
Cape Town - Sekuyisikhathi cishe esingangenyanga kwabulawa lowo owabe engumdlali wekhilikithi weWestern Province uJohn Commins kodwa namanje ukukaboshwa muntu, kubika iCape Argus.
Umndeni wakwaCommins manje usukhethe ukukhipha umehlokaboni kunoma ngubani ongasiza ekutholeni ababulali.
UCommins,71, wabulawa ngenyanga edlule ngabesilisa abathathu abagqekeza endlini.
UCommins nonkosikazi wakhe uCherie, baboshwa.
Abaphangi bathatha imali, amasheke kanye nobucwebe, baphinde bathatha nendandatho kaCherie.
Ngemuva kokuba sebehambile, unkosikazi wathola isidumbu somyeni wakhe siboshelwe embhedeni.. Amaphoyisa athe ngaleso sikhathi awabonanga zibazi
Umphenye wangasese wondeni, uChristo Herselman, ukholelwa ukuthi ukubulala kungenzeka kwaba yiphutha izigebengu zazihlose ukuphanga kuphela.
UCommins, owadlalela iWestern Province Cricket Union ngeminyaka yawo-1960s, ngumfowabo omncane wesikhulu esiphezulu seWestern Province uKevin Commins.
Amaphoyisa aseClaremont akuqinisekisile ukuthi asaliphethe leli cala.
Uma unolwazi ungaxhumana noChristo Herselman ku-079 026 1267 noma uMkhusili Ngqiyana ku-073 305 4763.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- News24


text:
'Akukho zihonga zaseMali eDarfur'
2013-02-14 14:01
Khartoum - Amasosha oMbuso eSudan, athi amavukelambuso asengenisile esifundeni iDarfur, engena ngomgcele waseCentral African Republic nokho aphika ukuthi kukhona abeqembu lamaSulumane laseMali.
Ukushubisa impi okwenziwe ngamasosha aseFrance atshalwe eMali, kuholele ekutheni amaphekula seMali angamaSulumane, abeleke ashenxe endaweni ekuqhubeka kuyo impi.
IFrance yahamba iyokwelekelela eMali, ngenhloso yokuzama ukuvimba ekutheni leli lizwe liphenduke inkundla yempi.
Ohulumeni emazweni asentshonalanga ne-Afrika, banokwesabela ukuthi amaphekula e-al-Qaeda, azosabalala efuna "amahlathi" okucasha.
NgoLwesihlanu, izihonga zaseSudan, zakhuluma emsakazweni zathi ozakwabo abakade bebambe impi eMali, sebethelekile ezweni.
Okhulumela amasosha aseSudan u-Al-Sawarmi Khalid, utshele abezindaba zeSUNA, wathi amavukelambuso aseSouth Sudan angenise esifundeni iDarfur, engena ngomgcele ophakathi kweSudan neCAR.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- Reuters


text:
Kumele alawulwe amathenda - Karodia
2012-07-18 07:48
Johannesburg - Lowo owajutshwa ukuba abhekelele uMnyango wezeMfundo eLimpopo u-Anis Karodia ucele uNgqongqoshe wezeziMali kuleli uPravin Gordhan ukuba kube nguye olawula ukukhishwa kwamathenda alo Mnyango, kusho umbiko ngoLwesithathu.
"Kungumbono wami ukuthi wonke amathenda angaphezu kuka-R1 million kumele alawulwe nguMnyango woMgcinimafa," kusho uKarodia embikweni awuhlanganisile.
"Lokhu kuzonciphisa izinga lokugxambukela."
UKarodia usole uNgqongqoshe wezeMfundo kulesiya sifundazwe, uDickson
Masemola, ngokuba nesandla emalini engu-R2.2 billion eyasetshenziswa budedengu.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Abanye ababulewe eGaza
2012-11-19 12:03
Gaza City - Ukuhlaselwa kweGaza okwenziwe ngabakwa-Israyeli kushiye abantu abayishumi beshonile ngoMsombuluko, lokhu sekwenze safinyelela ku-87 isibalo sabasePalestine ababulewe ngabakwa-Israyeli esikhathini esiyizinsuku eziyisithupha.
Abanye babashonile bahlaselwe besedolobheni iQarara, eningizimu neKhan Yunis.
Kuhlaselwe nabanye abantu abathathu abahlaselwe behamba ngemoto edolobheni iDeir al-Balah, maphakathi neGaza, bonke abashonile bekungamalungu omndeni owodwa.
Edolobheni iGaza kubulawe abesifazane ababili nengane, ngesikhathi kuhlaselwa idolobha elingumakhelwane iZeitun - abashonile ngoNisma Abu Zorr, 23, Mohammed Abu Zorr,5, Saha Abu Zorr, 20 kanye no-Ahid al-Qatati, 35.
– Landela Izindaba News24 kuTwitter
(@IzindabaNews24).
- AFP


text:
Umunyu umshado uphenduka umngcwabo
2012-12-20 10:47
Johannesburg - Esikhundleni sokwenza amalungiselelo omshado, umndeni waseHammanskraal ugubezelwe yifu elimnyama, wazithola usuhlela inkonzo yomngcwabo, kubika iSowetan.
UKarabo Chuma, 12, wayesendleleni egodukayo nomama wakhe uMapula Chuma nodadewabo kaMapula, uJoyce Mthombeni, ngabo-20:00 ngoLwesihlanu ngesikhathi uKarabo eshayiswa yimoto, nokusolakala ukuthi umshayeli wayo wayecwile ezinkambeni zikaFaro.
UMapula Chuma kwakumele ashade ngakusa.
"Kwathi abasemzini sebefikile sangakwazi ukukhuluma eyomshado, njengoba kwase kuhlelwa umngcwabo," kusho uChuma.
Uthi babehamba emgwaqeni owubhuqu ngesikhathi kwehla lo mshophi.
"Indodakazi yami yayisemuva kwami," esho.
"Kwaqhamuka imoto eyiveni eyashayisa abasemuva kwami yase ibaleka, ngazama ukumisa umshayeli kepha kwazinhlanga zimuka nomoya."
Okhulumela amaphoyisa uLieutenant Sarah Lesabane uthe bayazi ngalesi sigameko kanti kuyaphenywa ngaso.
- Landela
IzindabaNews24 kuTwitter
- News24


text:
Kubulawe unogada emayini eKZN
2012-10-03 10:01
Nothando Ndlovu, The Witness
Johannesburg - Ukuqhubeka kwesiteleka sabasebenzi basemayini sekudlule nomphefumulo kanogada wasemayini yaKwaSomkhele, maduzane naseMtubatuba, otholakale eklajiwe.
Ngokusho kokhulumela amaphoyisa aKwaMsane uCaptain Jabulani Mdletshe, uthe lesi sehlakalo senzeke ebusuku ngoMsombuluko, ngemuva kokucisha kukagesi ophele imizuzu ebalelwa kwengu-30.
UMdletshe uthe unogada lona uBP Nxumalo,48, ubengaphakathi kwelinye lamagumbi akhona emayini.
Unogada ongathandanga ukudalulwa uthe kufike amadoda amahlanu abehlome ngemimese emikhulu.
Uthe amadoda ambuze ukuthi usebenzelani ekubeni kutelekiwe.
“Nami ngikhiphe u-okapi ngabatshela ukuthi ngizowusebenzisa uma beke basondela. UNxumalo, nokunguye obephethe isibhamu ubengaphakathi endlini, kuthe uma kuvuleka intuba, ngathi zinyawo zami ngibelethe," kusho osindile.
“Ngesikhathi ngisacashile ehlathini, ngifonele umphathi wami ngithi akathumele usizo. Ngaleso sikhathi ngizwe uNxumlo ekhala ememeza."
– Landela Izindaba News24 kuTwitter
(@IzindabaNews24).
- The Witness


text:
Usehlwithwe iNkaba yezingqalabutho uFlorenceComment on this story
MBALI KHANYILE
USEJOYINE umdlalo obophele izinkakha zosaziwayo okhonjiswa kuMzansi Magic phakathi nezinsuku ngo-8 ebusuku uFlorence Masebe.
Lo mlingisi ozodlala kwiNkaba useqalile ukushutha iziqephu zalo mdlalo kanti uzoqala ukubonakala kuwona ngo-Agasti 13 ngokukaBongi Potelwa okhulumela lo mdlalo.
“UFlorence Masebe uzolingisa indawo kaGloria owesifazane okhaliphile, osezingeni eliphezulu futhi onemali. UGloria odume iGoli lonke ungumngani weqiniso owazana noNomsa kudala besakhula,” kuchaza okhulumela lo mdalo.
UFlorence uthe ukuba ngomunye wabalingisa kulo mdlalo kuyisibusiso kakhulu kuyena njengoba uqukethe izingqalabutho emkhakheni wezokulingisa.
“Izinto zingihambela kahle kakhulu kulezi zinsuku okusho ukuthi uyabonakala umsebenzi wami njengoba sengibalwa nabalingisi balo mdlalo osenezinyanga ukhonjiswa kulo nyaka nobukeka sengathi izinga lawo lizokwenyuka ngesivinini ngenxa yabalingisi abasebenza ngokuzikhandla abadlala kuwona,” kuchaza lo mlingisi obezwakala ejabulile ngesikhathi ekhuluma nentatheli mayelana nokuqokelwa le ndawo azoyidlala.
Echaza ngezinye izinhlelo aphezu kwazo uthe umatasa neminye imidlalo azobonakala elingisa kuyona maduze okubalwa kuyo nefilimu yolimi lwesiVenda esihloko sithi i-Elelwani okungenye yamafilimu akhonjiswa kwi-Durban International Film Festival yalo nyaka.
UFlorence osanda kushiya umdlalo okhonjiswa ku-SABC 2 i-7de Delaan waqala ukugqama ngesikhathi elingisa emdlalweni owuchungechunge okhonjiswa ku-SABC 1 iGenerations.
Phakathi kweminye imidlalo aseke walingisa kuyo kubalwa iMuvhango ne-Soul City kanti izinhlelo aseke wazethula kubalwa iFokus ne-It For Life ku-SABC 2.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.


text:
Baningi abake bacabange ukuzibulala
2013-02-14 16:07
Cape Town - Ngokwezibalo zenhlangano yezempilo emhlabeni i-WHO, okungenani njalo emizuzwini engu-40, kuba khona umuntu ozibulalayo kuthi kwemithathu kube khona umuntu ozama ukuzibulala.
INingizimu Afrika ayisele ngaphandle ezibalweni zalabantu.
Njengoba kugujwa isonto lokukhuthaza abantu ukuthi bangazibulali, sikhulume nabafundi ngenhloso yokuthola ukuthi bake yini babe nomuzwa wokufuna ukuzibulala.
Nazi ezinye izimpendulo:UMasothole Minicupper Langa
uthe: Mina ngihlezi ngikucabanga kodwa ngiyasaba.
Sengike ngabhema insangu ngoba ngithi ngifuna isibindi, kodwa yavele yangizelisa ngalala ngaze ngaphaphama ekuseni.
UNombulelo Mkhathi
uthe: Ngike ngazama kodwa kwacaca ukuthi ngangihlaselwe yidimoni ngoba kwafika abazalwane bangikhulekela nami ngakhuleka nabo.
Njengamanje anginankinga, umhlabeleli uthi: "Bonke abanethemba elinjalo bayazihlambulula impela."
ULinda Mhlongo
uthe: Ngake ngazama ngoba ngangiphuzile, ngangithi umama akangithandi ngoba ngiyadakwa.
Ngaphuza amaphili ngaphaphama egumbini labagula kakhulu esibhedlela.
Sengiphapheme ngakhumbula abantu abangikhathalele nabangithandayo, nganquma ukuthi ngifuna ukuphila futhi angeke ngiphinde ngizame ukuzibulala.
Ngadabukela indodakazi yami eyabe ineminyaka emithathu.
Engakwenza kwabe kungukuzicabangela mina ngedwa, angikathandi ukufa, njengoba ngibhala nje, kuyavuka ukuthi kumele ngiiyixolisa ekhaya.
UThembi Mthimkhulu
uthe: Sekuke kwangehlela, uke ufikelwe yisikhathi esinzima noma ungakhuluma ngaleso simo ubone engathi abakushayi ndiva, ubone kahle ukuthi akukho muntu ozwayo uma ukhuluma.
Into eyangisiza, ngathi ngibhala incwadi yesizathu sesinqumo sami, ngibhalela umndeni, kwavele kwathululeka bonke ubuhlungu ngagcina ngizumeka.
UPhilile Sibiya
uthe: Eish! Nami kuyangenza lokhu, ziyafika izikhathi ezinzima bese ngivele ngicabange umndeni wami nezingane zami ezizosala zihlupheka ngingasekho.
Ukuzibulala akusona isixazululo, uSathane usuke edlala ngathi esihlebela ngokwehluleka kwethu.
Uma unenkinga, kuhle uyikhulume nomunye ongakusiza ungahlali nento ekuphethe kabi ngoba uyogcina unquma ukuzibulala
.
UThobile Precious Ngema
uthe: Ngike ngikukcabange ukuzibulala ngenxa yokungamukeli isimo engiyiso futhi ngizibona ngingelutho empilweni.
ngiyazama ukwamukela ngizibe noma abantu behlekisa ngami, ngikhale bese kuyadlula.
Uma ungomunye oke abe nalomuzwa, nazi izinombolo ongazishayela, kuze uzosizakala:
The South African Depression and Anxiety Group - 011 262 6396.
Lifeline - 031 312-2323
AIDS Helpline - 0800 012 322
Suicide Crisis Line - 0800 567 567 noma SMS 31393
Abeluleki bathi akumele bashaywe indiva abantu abanomuzwa wokuzibulala, bathi usizo luhlale njalo lukhona.
Okubaluleke kakhulu ukuthi loyo onenkinga abhoboke ngenkinga yakhe bese esizakala.
Disclaimer:
INews24 iqhakambisa ukukhuluma ngokukhululeka nokuzwakaliswa kwemibono
eyahlukene. Lokho kuchaza ukuthi imibono yababhali bezingosi eshicilelwe
kuNews24, akuyona imibono yeNews24.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).
- News24


text:
IRwanda isola iDRC ngokuhlasela
2012-11-20 10:00
Goma - Amasosha aseDemocratic Republic of Congo ahlela ukuzivikela kulandela izinsolo ezithi alekelele amavukelambuso aseRwanda, abhombe idolobha iGoma.
"Amasosha aseDRC aqhumise ngebhomu eRwanda," kusho uGeneral Joseph Nzabamwita, etshela abezindaba ze-AFP, wathi abahlaseli baqhumise ngebhomu izindawo eziseduze nesikhumulo sezindiza eGisenyi, okuyindawo ebuqamamana nomngcele.
UNzabamwita uqhubeke wathi amasosha aseDRC aphinde adubula emoyeni ngasentabeni iMount Rubavu, uthe kulokhu kuhlasela kushone abantu ababili kwalimala abanye abayisikhombisa.
Abantu abalimele bangeniswe esibhedlela eGisenyi, kuthiwa isibalo sabalimele kungenzeka sikhule uma kubhekwa nabasemitholampilo esezindaweni zomphakathi.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- Sapa - AFP


text:
Ngiyambongela uMbesuma - De Sa
2012-11-16 12:01
Johannesburg - Umqeqeshi we-Orlando Pirates uRoger De Sa uthe umgadli waseZambia uCollins Mbesuma usevuna akutshalile manje ngenxa yokuthi ubesebenza ngokuzikhandla solokhu ajoyina amaBhakabhaka.
Igoli elihle likaMbesuma ngesiwombe sesibili yilo elibeke iZambia phambili emdlalweni weNelson Mandela Challenge ngesikhathi iguqisa iBafana Bafana ngoLwesithathu ebusuku.
Ekhuluma neKickOff.com, uDe Sa ubebonakala emehlweni ukuthi ujabulile ngoMbesuma, njengoba ethe uzodlala indima enkulu kakhulu ekusizeni iPirates ukuba ivikele isicoco sayo seligi kanjalo nasemjahweni weCAF Champions League.
"Ngesikhathi efika kuPirates, besikhathazekile ngokuthi usazokwazi yini ukudlala ngezinga elilindelekile, kodwa watshengisa ukuzimisela zisuka."
"Ngiyajabula ukuthi ukwazile ukufakela iZambia igoli, yize futhi ngidumele ngokuhlulwa kweBafana."
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- News24


text:
Kushone abafundi engozini
2012-08-07 10:04
Gabisile Ngcobo noMlondi Radebe
Durban - Kushone abafundi ababili, uSphamandla Mncwabe, 10, no-Olwethu Maphanga, 6, baseVulindlela ngesikhathi bevelelwa yingozi beya esikoleni e-Elandskop.
Imoto ebithwele lezi zingane ayizange ime ngesikhathi kufanele yase izithela phezu kwebhasi kuBulwer Road.
Uthishanhloko waseNkabini Primary School uBheki Ndlovu uthe abafundi bazothola ukululekwa ngokwezengqondo ngoLwesibili.
UNdlovu uthi ngasekuqaleni kwalo nyaka kwashona ingane eyayenza u-grade 1 ngesikhathi ishayiswa yimoto.
- Landela
IzindabaNews24 kuTwitter
- The Witness


text:
Kungqongqiswe ihholo lomphakathiComment on this story
MLUNGISI GUMEDE
UMBANGO wezepolitiki oqhubekayo kwaXimba maphakathi neKwaZulu-Natal usuthathe elinye igxathu njengoba izolo entathakusa kucekelwe phansi ngomlilo ihholo lomphakathi ngabantu abangaziwa.
Yonke impahla ebiphakathi kulona okubalwa izitulo namatafula kushe kwaphela.
amalunga omphakathi okhulume neSolezwe kodwa acela ukuthi angadalulwa ngenxa yezimo zokuphepha athi asola umbango wezepolitiki oqhubekayo endaweni ngokushiswa kwehholo.
“Kuningi okungalungile okuqhubekayo endaweni njengokuphazanyiswa kwemicimbi eyenziwa yikhansela namanje kuyacaca ukuthi kusaqhubeka yona indaba yombango,” kusho elinye ilungu lomphakathi.
UNksz Nelisiwe Gwala osebenza ukuhlanza leli hholo uthe bezwe into eqhumayo izolo entathakusa ngabo-2, walunguza ngewindi wabona ikloba lomlilo phezu kwehholo.
“Ngiyasola ukuthi le nto eshise ihholo ijikijelwe phezu kwalo ngoba ukhiye wesango uhlala kimina nowasemnyango, akuzange kugqekezwe,” usho kanje.
Uthe ngeke athi wugesi oqhumile ngoba abakwa-Eskom bafikile bathi akukhombisi ukuthi umlilo uqale ezintanjeni zikagesi.
UNksz Gwala uthe ukube wugesi oshisile bekuzophazamiseka nemizi engomakhelwane basehholo.
“Ayikho enye into, yisandla somuntu esishise ihholo,” usho kanje.
Ngesikhathi Isolezwe lifika kule ndawo izolo ngabo-1 emini bekusashunqa ngaphakathi ehholo yize umlilo ucishwe entathakusa ngabo-4.
Kuthiwa izicishamlilo ebezisuka eThekwini kuzithathe amahora amabili ukucima lo mlilo. Abanye bomphakathi kuthiwa badele ubuthongo beyozama ukucisha kodwa umlilo ubumkhulu kakhulu, kwanhlanga zimuka nomoya.
Isolezwe selike labika kabanzi mayelana nezigameko ezahlukene ezenzeka kule ndawo eziyamaniswa nombango oqhubekayo wesikhundla sekhansela. Inkinga kule ndawo kuthiwa idalwa wukuthi kunabantu abangalifuni ikhansela eliphethe manje uMnuz Musa Mkhize ngoba befuna ikhansela ebeliphethe kudala.
Ngokuthola kweSolezwe, leli qembu elingahambisani noMkhize kuthiwa lishaya phansi ngonyawo lithi ngeke zize ziqhubeke izinhlelo zentuthuko uma ikhansela lingashenxi esikhundleni.
Engxoxweni neSolezwe, uMkhize uthe uzoqhubeka nomsebenzi wakhe yize kukhona abamsabisayo.
UMkhize useze wanikezwa abaqaphi ngoba kubukeka sengathi impilo yakhe ayiphephile.
Amaphoyisa aphenya icala lokushisa ngomlilo.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.


text:
Kufezeke amaphupho ethola umfundazeComment on this story
LUNGI LANGA
UKUFUNDA ezikoleni zasemakhaya akuzange kumenze aphelelwe yisifiso sokuphumelela kwezesayensi, kunalokho kwamenza wafuna ukugqabula zonke izibopho ukuze abe ngomunye wososayensi abahlonishwayo kuleli.
UNksz Bongiwe Ndlovu (27) ongowokuzalwa eXobho uthi ukube kubukwa lapho umuntu ephuma khona ukuze aphumelele ngabe akekho lapho ekhona.
Ungomunye wabesifazane abahlomule ngemifundaze yesayensi kwiDepartment of Science and Technology Women in Science Awards (Wisa).
Ungumcwaningi ophinde afundise esikhungweni semfundo ephakeme i-University of KwaZulu-Natal (UKZN), emnyangweni weLaboratory Medicine and Medical Sciences.
Konke lokhu kwakungeke kwenzeke uma bekungekhona ukuzimisela nokuzinikela emsebenzini wakhe.
Ubuka ukufinyelela kwakhe kuleli zinga njengendlela yokutshengisa ukuthi umuntu angakwazi ukuphumelela ngisho ephuma endaweni ehlwempu.
“Ngiqale ukusebenzisa ikhompyutha namanye amathuluzi anjengalawo asetshenziswa ezindaweni zokuhlola nokwenza izinto ezihambisana nezesayensi ngesikhathi ngiqala izifundo zami zemfundo ephakeme. Ezikoleni engangifunda kuzo zazingekho izinto zokufunda ezingubuchwepheshe, konke esasikufunda sasikufunda ngokutshelwa ngomlomo noma sikubone ezincwadini,” kusho uNksz Ndlovu.
Yize kube nzima ukufunda kwakhe, alizange lishabalale iphupho lakhe lokwenza izifundo zesayensi kunalokho wavumela isifiso sokuba yingxenye yomnyakazo wokuthola ikhambi lengculazi kwayikho okuhamba phambili.
Lo mfundaze ophinde ube yindondo yokumhlonipha uzokwenza kube lula kuye ukuthi aqhubeke nokwenza izifundo zakhe zePhD ku-Medical Virology ohlelweni lwe-HIV Pathogenesis eDoris Duke Medical Research Institute, eNR Mandela School of Medicine, e-UKZN.
Ucwaningo lwakhe lubheka ukugwema ukwanda kwegciwane lengculazi kubantu.
Ukuhlonishelwa umsebenzi wakhe akukhona okokuqala kule ntokazi njengoba ike yahlonishwa ngeTATA Africa Scholarship neColumbia University-South African Forgarty Scholarship for Training in HIV/AIDS Research. Usanda kwethula umbhalo kwenye yezincwadi ezishicilela ucwaningo.
Akamile kulokhu akwenzayo njengoba ethi uzimisele ngokuqeda izifundo zakhe zobudokotela aphinde abe ngomunye wabafundisi bemfundo ephakeme abahlonishwayo eNingizimu Afrika.
Ufisa sengathi impumelelo yakhe ingaba yisibonelo nakwabanye abafundi abanesifiso sokufinyelela lapho ekhona yize bephuma ezindaweni ezihlwempu.
Uthe unesifiso sokubamba iqhaza ekutheni kutholakale amakhambi okunqanda isifo sengculazi.
“Selokhu ngaqala ukubona indlela abantu abebethintwa ngayo yigciwane lengculazi, kungenze ngafuna ukubamba iqhaza ekutheni kutholakale indlela yokulwa nalo. Ngibona kuzohamba kuhambe kube khona ikhambi lokulwa nengculazi futhi ngifuna ukuba yingxenye yesisombululo ekulweni nalesi sifo,” kuphetha uNksz Ndlovu.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.


text:
Zibekwe obala izinqumo ze-ANC
2013-02-07 16:38
Johannesburg - Izinqumo ezathathwa enkomfeni yeqembu elibusayo i-African National Congress eyabanjelwa eMangaung ngoDisemba, zibekwe esidlangalaleleni ku-website yeqembu.
Lokhu kuhlanganisa izinqumo ezithinta ezemfundo kanye nezempilo kanjalo nokunye okuthinta abantu baseNingizimu Afrika.
Enkomfeni yezinsuku ezinhlanu, iqembu lanquma ukuthi kumele izifundazwe zihlonyiswe ziphinde zesekwe, kuzoqokwa ikhomishana kamengameli, ezoqinisekisa ukuthi konke okwanqunywa kuhanjiswa ngohlelo.
Iqembu lavumelana ngokuthi lokhu okunqunyiwe kuzoma, kuze kube kuyiwa okhethweni luka-2019.
Ikhomishana yeqembu yanquma ukuthi kunokungahambi kahle ebhodini iMunicipal Demarcation Board (MDB).
NgoMsombuluko uNobhala Jikelele weqembu uGwede Mantashe, waveza ukuthi iqembu lihlela ukwenza ezemfundo zibe ngaphansi kwemikhakha eyisipesheli, nokuzosho ukuthi othisha angeke besakwazi ukuteleka.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
Kushone umfana kucotshwanwa
2013-01-07 09:01
Port Elizabeth - Kushone umfana oneminyaka engu-16 ubudala ngesikhathi egwazwa ngumngani wakhe, kucotshwanwa endaweni yase-Willowvale, e-Eastern Cape.
Okhulumela amaphoyisa uCaptain Jackson Manatha uthi umufi ugwazwe ngumngane okade emcoba.
"Kunezinsolo ezithi umsolwa ubeshaya amahlaya ecoba abanye, umufi ubengawathandi amancoko kwase kuqubuka ingxabano," kusho uManatha.
Umufi ugwazwe esifubeni, waphuthunyiswa esibhedlela ngubaba kamsolwa, lona uphelele endleleni.
Umsolwa yena uzovela ngaphambi kweNkantolo yeMantshi yaseWillovale, ngoMsombuluko.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
HARARE— Ingcwethi kwezempilakahle ziveza ukuba lokhe luludubo udaba lwe mvukuzane yomlomo wesibeletho i- Cervical Cancer, e Zimbabwe ngoba omama bengayenelisi inhlawulo yokuhlolwa kusetshenziswa indlela ye ‘Pap Smear’. Kodwa omama base Mashonaland West bathi bayajabula ngoba sekuphawulwe uhlelo lokuhlola ukuba umama ulayo imvukuzane loba hatshi kungela nhlawulo.
Loluhlelo olusanda kusungulwa lwaziwa ngegama lokuthi ‘Visual Inspection with Acetic Acid and Cervicography-VIAC.
Omongikazi abathathu abawufundelayo lumsebenzi sebenelise ukuphathisa omama abedlula inkulungwane-1,200, kusukela ngenyanga kaMabasa, okunconywe ngomama eChinhoyi kanye lezigaba ezigombolozele lelidolobha abathi kasisekho isidingo sokuba bazihluphe ngokudinga imali yokuyahlawula nxa kumele bahlolwe.
UDr Takura Kanonge, okhokhela ukuqhutshwa kwaloluhlelo, uthi isilinganiso sokuhlanu ekhulwini-5%, salabo asebehloliwe esigabeni sakhe, okungomama abangamatshumi ayisithupha, betholakale sebelayo limvukuzane. Abanye yibo asebetholiswa uncedo esibhedlela, abalutshwana babo bathunyelwe kungcwethi esibhedlela seParirenyatwa e Harare ukuyatshiswa lezo ndawo esezixhwalile.
Lumhlobo wemvukuzane uhlasela umlomo wesibeletho njalo ubangelwa ligciwane elithiwa yi ‘Human Papillomavirus-HPV okubikwa lisabalala lula ngendlela zokuya emacansini.
Isilinganiso sokukodwa kokuthathu sabomama eZimbabwe bahlaselwa yil’umhlobo wemvukuzanae.
UDr Kanonge uthi ukuba lezithandani ezinengi sikhathi sinye kanye lokubhema igwayi kwabomama kulakho ukubangela ukuqansa kwamathuba okuba umama ahlaselwe yilemvukuzane yomlomo wesibeletho.
Abayizigidi ezintathu , ikakhulu emaphandleni, bakhangelelwe ukuhlolwa kanye lokwelatshwa ngaphansi kwaloluhlelo eminyakeni emithathu elandelayo.
UDr Kanonge uthi kuyamjabulisa ukuba omama abanengi belwamukele kuhle loluhleo ethi lokhu sekubeka ilizwe ithemba, kumizamo kahulumende yokwehlisa inani lalabo abalahlekelwa yimpilo ngemva kokuhlaselwa yilemvukuzane.
Inengi labomama laba batshele iStudio 7 ukuba akekho obanjwe ngamandla ukuyadinga uncedo lokuhlolwa njengoba bengelayo inhlawulo yezibhedlela kanye labodokotela abazimeleyo, esukela kumakhulu amathathu kusiya kwamahlanu amadollar.
UNkosikazi Maidei Bhebhe, ngomunye wasebeke bahlolwa kusetshenzizwa lindlela esanda kusungulwa eye VIAC. UNkosikazi Bhebhe ukhuthaza izithandani labathetheneyo ukuba baqakathekise ukukhulumisana phakathi kwabesilisa labesifazane kundaba zemacansini.
Omunye wabomama ohlala emzini ohlala abanengi owe Chikonohono, uNkosikazi Charity Dube, uthi ukhethe ukuyaholwa ngoba efuna ukwazi isimo sakhe phezu kwalemvukuzane yomlomo wesibeletho.
UNkosikazi Dube ukhuthaza abanye omama ukuba baqakathekise ukudinga ulwazi phezu kwemvukuzane kanye lendlela zokuzivikela ngesikhathi kuyiwa emacansini okufana le condom labesifazane.
Uthi kodwa kuqakathekile ukuba abathetheneyo kanye lezithandani baxoxisane phezu kokuba kusetshenziswe ndlela ziphi ukuzivikela kugciwane leli elibangela imvukuzane yomlomo wesibeletho.
Abaphila legciwane lengculaza labo bayakhuthazwa ukuba bayehlolwa kanye phakathi kweminyaka emibili, ukuba balayo limvukuzane loba hatshi. Kuthi labo abatholakala sebelayo limvukuzane bona bekhuthazwa ukuba bahlolwe sikhathi sonke.
Omama abakusibanga sokuba labantwana bona bakhuthazwa ukuba babokuyahlolwa ngendlela ye VIAC le kuveza uDr Kanonge.
Ingcwethi zithi iyelapheka limvukuzane yomlomo yesibeletho nxa ithe yabonakala kusesemasinyane.
Enye yengcwethi yeZimbabwe, uMnumzana Mike Chirenje, ungomunye walabo abayibo abathole lindlela yokuhlolwa ye pviac concept eqale ukusetshenziswa ngomnyaka ka 2011.
Loluhlelo lwe ‘PVIAV’ luqhutshwa kuleli ngoncedo olutholiswa ngabenhlanganiso ye United Nations Population Funds-UNFP ngenjongo yokuthuthukisa impilakahle kanye lempilo yabesifazane eZimbabwe ikakhulu abahlala emaphandleni.


text:
Kuvundululwe izikhali eGauteng
2011-01-11 10:10
Johannesburg - Kuvundululwe indawo lapho kufihlwe khona izikhali, izinto zokwakha iziqhumane kanye nokunye eKatlehong, eGauteng.
"Izicucu zokwakha iziqhumane, iziqhumane, ama-AK-47s kanye nezinye izinhlobo zezikhali zitholakale kuMukhari Street ieKhumalo Valley," kusho uLieutenant Colonel Lungelo Dlamini.
"Abezindaba basazolandiswa ngalokhu endaweni yesigameko."
uDlamini akakwazanga ke ukunikeza aminye imininingwane, okubalwa nokuboshwa osekwenziwe.
"Leyo mininingwane izovezwa kungekudala."
- SAPA


text:
Kubulawe iphoyisa eF State
2012-11-20 08:16
Bloemfontein - Iphoyisa elisebenza ophikweni olusebenza ngezimoto ezebiwe eFree State litholwe libulewe epaki engemuva kwehhovisi lakhe eWelkom, kusho amaphoyisa ngoLwesibili.
Okhulumela amaphoyisa uSergeant Puleng Motsoeneng uthe lo kaputeni, 44, ubegwazwe entanyeni.
Ubelimele kabi emadolweni nasekhanda, nokukhombisa ukuthi abahlaseli bakhe kungenzeka ukuthi bamshayise ngemoto.
Unkosikazi wakhe ubegcine ukumbona ngeSonto ngabo-19:52.
Utholwe nguzakwabo obedlula ngesikhathi ebona imoto iyodwa epaki.
Imbangela yokubulawa kwaleli phoyisa ayikaziwa kanti akukaboshwa muntu.
- Landela
IzindabaNews24 kuTwitter
- SAPA


text:
Uhlaba izethenjwa ngeseligi uNeeskensComment on this story
UMQEQESHI weMamelodi Sundowns uJohan Neeskens ugxeke izithenjwa zakhe ngokuphunyukwa kwaleli qembu yisicoco seligi ngesikhathi liguqiswa yiSuperSport United ngo-1-0 kowe-Absa Premiership eLucas Moripe Stadium, ngoMgqibelo ntambama.
ISundowns ngeke isasinqoba lesi sicoco njengoba sekucacile ukuthi umbango uphakathi kwe-Orlando Pirates neMoroka Swallows ngaphambi kwemidlalo yokugcina.
UNeeskens uveze ukuthi kade kwamcacela ukuthi lesi sicoco ngeke basidle uma laba abasibanga nabo beqhubeka nokuqoqa amaphuzu njengoba kade benza ekubeni ezakhe bezilokhu ziwadedela.
Akhala ngakho kakhulu uNeeskens wukuthi abadlali abethembele kubona yibona abamenzele phansi waze waphoqeka ukusebenzisa abafana abancane bona abasalambele ukudlala.
Phakathi kwabadlali abasolayo kuvele oKatlego ‘Killer’ Mphela obesephila ngokuhlala nodokotela esiwombeni sesibili seligi no-Elias Pelembe obemandla ngokuthola amakhadi aphuzi angenasidingo.
“Sikucacisile emzuliswaneni wokuqala weligi ukuthi siyayifuna kodwa kuthe uma sekubuywa ekhefini likaKhisimusi abadlali bami engibathembile baqala bangenzela izinto engingaziboni kahle. UPelembe ubethola amakhadi sengathi wenza ngamabomu kanti uMphela obeqhulula amagoli esiwombeni sokuqala ubehlale elimele. Ngiyaqonda ukuthi ukuthola ikhadi yinto eyenzeka ungalindele kodwa uma uzazi ukuthi ungumdlali omqoka kukhona okufanele ukwenze ukugwema lokho. Nokulimala ngokunjalo kuyingxenye yomsebenzi wethu kodwa kwesinye isikhathi umdlali othathwa njengomkhulu eqenjini ngokunjalo nakuBafana Bafana kufanele aqinisekise ukuthi udlala njalo.
Ngigcine sengiphoqeleka ukuthi ngisebenzise abadlali abancane bangikhombisa ukuthi bazimisele okuyikona okwenza ngaqhubeka nabo ngakhohlwa yilaba abanezinkinga. Uma usembangweni wesicoco isipiliyoni siyadingeka okuyinto ebesingasenayo,” kubalisa lo mqeqeshi.
Ngemuva komdlalo weSuperSport ngesikhathi ekhuluma kuthelevishini uNeeskens uthe nakuba ephatheke kabi kodwa akulahlwa mbeleko ngakufelwa futhi uzoqinisekisa ukuthi wenza izinguquko kubadlali ngesizini ezayo.
Ithuba lesicoco kuDowns kule sizini selisekutheni iziphindiselele kuSuperSport abazodlala nayo kowamanqamu eNedbank Cup ngoMeyi 26 e-Orlando Stadium kanjalo naMatsatsantsa azobe elwela isicoco sokuqala kule sizini kuwona lo mdlalo.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.


text:
I-Megane ishintshe ukwenzaComment on this story
UMHLAZIYI: FANELESIBONGE BENGU
IMOTO: RENAULT MEGANE
UKUSHUBISA umbango wabathengi bezimoto ezincane ezingama hatchback, abakwaRenault bethule iMegane entsha abethemba ukuthi izoheha abathengi.
Yize uma uyibuka ungaze uzitshele ukuthi ngendala kodwa ithe ukuhluka kancane indlela ebukeka ngayo, ubuchwepheshe besimanje obutholakala kuyo kanye namanani ayo.
Lezi zimoto zihlukene kathathu njengoba kukhona eyi-hatch, i-coupe neyi-sport.
AbakwaMegane bazishaya isifuba ngokuthi izimoto zabo zishibhile uma uziqhathanisa nezinye, ikakhulukazi i-coupe okungadingi ukuthi ufake imali ethe xaxa uma uyidinga. Yize unganenezeli ngamali kodwa bona banenezele ngezinto enazo.
UHLOBO LWE Hatch
Kule eyi-hatch zikuhlakisiwe zaba zine njengoba kukhona i-1.6 Expression okuyiyona eshibhe kunazo zonke kodwa egabe ngezinto eziningi njengobuchwepheshe besimanje obuhlanganisa i-cruze control, amawindi kagesi angemuva nangaphambili, ama-airbag ayisithupha, amarimu angu-16 inch, i-radio ene Bluetooth nendawo yokufaka i-iPod nama fog lights.
Ngokufaka uR10 000 ngaphezulu ungazitholela I-1.6 Dynamique yona eshaya ngeTomTom Live navigation, amalambu eLED akhanya emini no17 inch wamarimu.
Kulo mndeni weDynamique sekuzalwe neka-diesel, i-1.6 dCi ekhipha eyakudala i-1.9 dCi.
Eyokugcina yi-1.4 Turbo GT Line yona eshaya ngo-17 inch wamarimu, izihlalo zesikhumba, dual-zone climate control, ne-3D Arkamys audio system, rear parking sensors, dual-zone climate control ehlola iqophelo lomoya nama-wiper azishaya wona.
Le yiyo engithole ithuba lokuyishayela kanti engikuzwile ngayo wukuthi kulula ukushintsha amagiya kanti uma unyathela amafutha iyasukuma futhi yenze nomsindo ozwakala kamnandi ezindlebeni uma ucime i-radio. Ngaphandle kokuba mnandi ekuyishayeleni, kayinawo amabhathini amaningi angaze akudide ukuthi ngawani.
ICoupe
Akungabazeki ukuthi lama Coupe akwaMegane angamanye okuyiwona ashibhe kunawo wonke uma uwaqhathanisa neyakwaVW iScirroco, Opel Astra GTC namanye.
I-1.6 Expression coupe ifana ne-hatch imali yayo kodwa yona ihluke ngokuthi i-sporty futhi ishaya ngo-bumper onombala omnyama. Nayo ishaya nge cruze control ene-speed limiter, angu-16 inch nama-fog lights ne-aircon
I-1.4 Turbo GT Line nayo Ibiza imali efanayo neDT Line enezicabha ezinhlanu kanti ishaya ngeTomTom Live navigation no-bumper osuwenziwe kabusha, i-sunroof (umauyifuna), isteringi sesikhumba ne-rear parking sensor.
Izinjini namandla
Ukuqala nje nge-1.6 Expresion yona ikhahlela amandla angu-81KW ne-torque engu-151. Le moto bathi kuyithatha imizuzwana engu-10.5 ukufika ejubaneni elingu-100km/h.
I-1.6 Dynamique nayo iyafana ne-Expression njengoba inamandla angu-81KW ne-torque engu-151. Njengayo i-Expresson, kuyithatha imizuzwana engu-10.1 ukufika ejubaneni elingu-100km/h.
Entsha i-1.6 dCi Dynamique yona bathi idle ngo-96KW wamandla ne-torque engu-320. Le moto eshaya ngamagiya ayisithupha bathi kuyithatha imizuzwana engu-9.8 ukufika ejubaneni lika-100km/h.
Okuyiyona enamandla okuzidlula zonke kuma-hatch yi-1.4 Turbo GT Line yona ekhipha amandla angu-96KW ne-torue ngu-190. Yona bathi kuyithatha imizuzwana engu-9.7 nje vo ukufinyelela ejubaneni elingu-100km/h.
AmaCoupe njengoba ehlukene kabili nje eyokuqala i-1.6 Expression yona inamandla angu-81KW ne-torque engu-151. Ukufika ejubaneni lika-100km/h kuyithatha imizuzwana engu-10.5 kanti ujubane layo elikhulu ngu-195km/h.
I-1.4 Turbo GT Line yona ishaya ngo-96KW ne-torque engu-190. Bathi kuyithatha imizuzwana engu-9.6 ukufika ejubaneni lika-100km/h kanti ijubane layo elikhulu ngu-200km/h.
I-Warranty
Yonke inhlobo ye-Megane iphuma ne-warranty yeminyaka emihlanu ngemuva kokuhamba ibanga lika-150 000km. Iphinde ibe ne-service plan yeminyaka emihlanu ngemuva kokuhamba ibanga lika-100 000km.
Amanani
1.6 Expression - R209 900
1.6 Dynamique - R219 900
1.6 dCi Dynamique - R269 900
1.4 Turbo GT Line - R249 900
Coupé
1.6 Expression - R209 900
1.4 Turbo GT Line - R249 900
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.


text:
IJoyous izobe iyivuma eThekwini
2011-07-22 16:19
Johannesburg - Iqembu elidumile kuleli lomculo wokholo, iJoyous Celebrations, lizonandisa njengoba lugubha iminyaka engu-15 lasungulwa, kubika iphephandaba iSowetan.
Lizocula amaculo amasha akwi-albhamu entsha esihloko sithi My Gift To You.
Lowo owayekhona kusungulwa leli qembu uJabu Hlongwane uthe: "Sijbule kakhulu ngokubuyela ekhaya eThekwini ukuyotshengisa ikhono esalithola ngonyaka odlule ngesikhathi kunama-auditions.
"Lolu hambo lubalulekile kithi. Sizobe sitshengisa ngethalente elimangazayo lomdlali wethu omusha wama-drums u-Uyanda Msane oneminyaka engua-11 ubudala nomculi omusha u-Ayanda Shange."
Lolu hambo luqale eSouth African State Theatre ePitoli lwadlulela e-Eastern Cape lapho leli qembu libe namakhonsathi amathathu khona.
Iphephandaba iSowetan kanye neMTN Joyous Celebration baphisana ngamathikithi kubantu ababili abazoba nenhlanhla, nabazothola ithuba lokubukela le khonsathi eThekwini ngoMgqibelo, Julayi 30.
– "Like" ikhasi lethu ku-Facebook uze ukwazi ukujoyina inkulumo ngolimi lakho.
– Landela IzindabaNews24 kuTwitter.
- News24


text:
Ama-Durbanites asebenzisana noDJ
UMA konke kuhambe kahle ngoMeyi izobe isitholakala ezitolo i-albhamu entsha yama-Durbanites okuyiqembu le-kwaito laseThekwini elalaziwa ngeZinkwezeli phambilini, njengoba bezosebenzisana noDJ Cleo nabanye abasezingeni eliphezulu.
Leli qembu elakhiwe nguThulani “ Zonda” Dlamini, Mxolisi “DJ Rocker” Miya noScelo “Trouble” Maphumulo.
Sekukaningi leli qembu lihlanganisa izingoma nabaculi asebemnkantshubomvu njengoba engekho ongayazi ingoma yabo yokuqala eyashisa izikhotha neyaba ku-albhamu yabanye abaculi baseThekwini, oBenzy noMzakes, eyayithi Amaqola kanti noMgarimbe wasebenza nabo engomeni yakhe ethi Amawala.
UDJ Rocker ongelinye ilungu laleli qembu, uthe basamatasa okwamanje bapheka izingoma zabo ngoba abafuni kwenzeke ngisho iphutha elincane ngokuphuma kwale albhamu.
“ Sifuna ukungabaphoxi abalandeli bethu kule albhamu kanti sithemba ukuthi ngeke kwenzeke njengoba bebaningi abaculi no-DJ asebemnkantshubomvu esisebenze nabo kuyona,” kusho uMiya.
Uthe phakathi kwalabo DJ kubalwa uCleo, uMzi ophinde abe ngumnikazi wezaseMzini okuyinkampani eliqopha ngaphansi kwayo leli qembu, abanye babaculi baseKalawa Jazmee, uThab’sile, DJ Nko noDJ Gukwa kanye nabanye.
UTrouble uthe okwamanje abakafuni ukuphumela obala ngohlobo lomculo oluzotholakala kule albhamu kodwa kuzoba yingxube ye-kwaito nolunye uhlobo lomculo.


text:
I-ANC eNorth West ifuna ukubuyisela imeya
2013-01-11 11:02
Johannesburg – I-African National Congresss eNorth West izama ukubhekabheka izintuba engazisebenzisa ukuzama ukubuyisela esikhundleni iMeya yakumasipala waseTlokwe, kubika iphephandaba iBusiness Day.
Iqembu lifuna ukubuyela enkantolo liyochitha ukubekwa esikhundleni kweMeya eseqenjini iDemocratic Alliance, u-Annette Combrink, ekuthiwa waphendula ngomlayezo kamakhalekhukhwini evuma ukuphakanyiswa kwegama lakhe.
"Wathumela i-SMS evuma ukuphakanyiswa kwegama lakhe. Ngokomthetho lokho akuvumelekile," kusho uLucky Tsagae, osekomidini.
UTsagae uthe iqembu lilindele ukuthi kubizwe umhlangano wesigungu, bese kudingidwa ngalolu daba.
Ngenyanga kaNovemba uMaphetle Maphetle wavotelwa ekhishwa esikhundleni, ngesikhathi amaqembu ethi awasakwethembi ukusebenza wakhe.
UCombrink wabe esengena esikhaleni sakhe.
Okhulumela i-ANC esifundazweni uKenny Morolong utshele iBusiness Day wathi iqembu lizokwenza konke ukuzama ukubuyisela imeya.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
UDrogba uhamba namaSuper Eagles
2013-02-05 10:02
Johannesburg - Ukaputeni we-Ivory Coast uDidier Drogba uthwale ngeqoma iqembu laseNigeria ngemuva kokuthi libaguqise ngo 2-1 kowama-quarterfinal e-Africa Cup of Nations.
Ngokombiko we-website ye-football411.com, ama-Elephants abengaconsi phansi kwabaningi ekutheni yiwona azodla umhlanganiso kulo mqhudelwano ngemuva kokwemukwa lesi sicoco yiZambia ngonyaka odlule kowamanqamu.
Womabili la maqembu atshengise okukhulu ukuzimisela ngesikhathi etholene phezulu eRoyal Bafokeng Stadium.
"Ngichazeke kakhulu indlela ama-Super Eagles adlale ngayo. Kungubufakazi bokuthi kuyakhokhela ukuzimisela nokuzilolonga ngendlela efanele," kusho uDrogba.
"Angiliboni iqembu elingamelana neNigeria kulo mqhudelwano. Leli qembu lilokhu liqhubekile nokudlala kahle."
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- News24


text:
WASHINGTON DC—
Umkhokheli welinye lamacele eMDC oyinhloko kahulumende womanyano uMnumzana Morgan Tsvangirai okhanya elethemba lokuthi enganqoba kukhetho oluzayo, umangalise abalandeli bebandla lakhe ngolweSihlanu eGweru ngokuthi enganqotshwa uzatshiya isikhundla sakhe.
UTsvangirai utshele umbuthano wenkokheli yeziqinti ukuthi ibandla lakhe selilolwazi olujulileyo oluphathelane lokubusa kulandela ukungena kwebandla lakhe kuhulumende womanyano.
Ibandla likaTsvangirai liphawule uhlelo lokuvuselela inotho yelizwe oluthiwa JUICE ngolweSine. Utshele lumbuthano ukuthi ibandla leZanu PF labulala umnotho welizwe ngokungethuli uhlelo olunjengolwabo olwe JUICE abathi luzadala imisebenzi eminengi.
Amazwi ka Mnu. Morgan Tsvangirai
Amazwi kaTsvangirai okuthi engasuka esikhundleni enganqotshwa amangalise lengcwethi ezicubungula ezombusazwe. Nxa engasuka okhangelelwe ukuthatha isikhundla sakhe nguNkosazana Thokozani Khuphe umsekeli wakhe.
UChris Gande weStudio 7 uxoxe lengcwethi ecubungula ezombusazwe, uMnu. Rejoice Ngwenya oveza imbono yakhe ngaloludaba.
Ingxoxo loMnu. Rejoice Ngwenya


text:
Barker: Ukaputeni kufanele adlale emuva
2011-06-09 13:25
Johannesburg – Lowo owayengumqeqeshi weBafana Bafana, uClive Barker, uthi uSteven Pienaar akuyena umdlali okufanele engabe ungukaputeni weqembu lesizwe, kubika iKickOff.com.
Lo mqeqeshi, owanqoba i-African Cup of Nations ka-1996 neqembu lakuleli, uthi umhlonipha kakhulu uPienaar, nowanikezwa umsebenzi wokuhola leli qembu emuva kuka-Aaron Mokoena.
UBarker uthi ukaputeni kufanele kube ngumdlali odlala emuva noma unozinti.
"Ngiyakholwa ukuthu angawenza lomsebenzi, kodwa okwamanje kuphela."
Abanye ababengokaputeni beBafana, uSteve Kompela, no-Neil Tovey, nabo bavumelene noBarker, bathi abadlali abafana noBongani Khumalo, uMorgan Gould, no-Itumeleng Khune bangenza umsebenzo oncomekayo.
- News24


text:
UZille ucele kuthunyelwe amasosha eDe Doorns
2012-11-14 14:01
Cape Town - UNdunankulu waseWestern Cape uHelen Zille usecele ukuthi kuthunyelwe amasosha epulazini iHex River Valley, njengoba kuqhubeka umbhikisho onodlame, oqhutshwa ngabasebenzi basemapulazini.
"Kade ngixhumana nokhomishana wamaphoyisa esifundazweni, ngicela ukuthi kuthunyelwe amasosha," kusho umlayezo kaZille kuTwitter.
Ababhikishi bashise amathayi emgwaqeni, ngasemikhukhwini yaseDe Doorns, kuphinde kwavalwa nebhuloho iStofland.
Ababhikishi kuthiwa bawashaya indiva amaphoyisa atshalwe kule ndawo, bathi bafuna kuphela ukwenyuselwa amaholo abo asuke ku-R69 ngosuku, afinyelele ku-R150.
Umbhikisho usudonse isikhathi esiyisonto.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).
- SAPA


text:
Singase sivalwe isibhedlela saseThekwini
2013-01-17 14:07
Durban - Izinhlelo zikhomba ukuthi singase sivalwe isibhedlela saseThekwini esihaqwe yizinkinga, i-Addington, ukuze sizolungiswa kuqalwe kabusha nohlelo lokusebenza, kubika iThe Mercury.
Kuleli sonto, amawadi amane namagumbi okuhlinzela iziguli avaliwe kwathi iziguli ebezikuwona zayiswa kwezinye izindawo ngesikhathi kuma ukusebenza kwemishini ebandisa noma ifudumeze umoya kulesi sibhedlela esinemibhede engu-524.
Lowo oyiNhloko yoMnyango wezeMpilo KwaZulu-Natal uSibongile Zungu ngoLwesithathu uthe: “Kungaba ngumqondo omuhle ukuthi sivele sivalwe sonke isibhedlela. Kusezinhlelweni zethu lokho ngenxa yokuthi sizama ukusombulula izinkinga ze-Addington.”
Ube esexwayisa ngokuthi lesi sinyathelo singase sibeke engcupheni isibhedlela esisodwa kwezimbili ezintsha esifundazweni - iDr Pixley
ka Seme KwaMashu noma iJohn Dube Hospital eNanda.
Lokhu kusho ukuthi imali yesinye salezi zibhedlela iye ekulungisweni kwe-Addington.
Abe-IFP bakhala ngokuthi imali efakwa kulesi sibhedlela iphelela emoyeni.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- News24


text:
Kuzoboshwa ezinye izikhulu kolwaseLenasia
2012-11-26 14:02
Johannesburg - Ziyanda izikhulu ezizokhalelwa ngamasongo kaSigonyela eMnyangweni wezoHulumeni beziNdawo kanjalo nakowezeziNdlu eGauteng mayelana nezindlu ezakhiwa ngokungemthetho eLenasia.
Lokhu kuvezwe nguNobhala we-ANC esifundazweni uDavid Makhura nabambisene nabo ku-ANC - iSACP,
Cosatu neSanco - nabathe izakhamuzi ezithintekayo kumele ziveze ubufakazi ubukhombisa ukuthi kukhona imali eyakhokhelwa lezi zikhulu ezazidayisa umhlaba kahulumeni.
Lokhu kuvele ngesikhathi uMnyango neSA Human Rights Commission bevumelana ngokumisa ukudilizwa kwalezi zindlu.
Lesi sivumelwano siza ngemuva kokudilizwa kwezindlu ezingaphezu kuka-60 eLenasia.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- News24


text:
Abantu abazalwa nobandlululo - Umbono
2012-11-21 16:33
Cape Town - Udaba lokulungiswa komuzi kaMengameli Jacob Zuma oseNkandla luqubule imizwa mhlampe ebicashile kwabaningi.
Abanye bathi kunemvunge engaka ngokulungiswa kwalo muzi, ngoba nakhu uZuma emnyama noma engumZulu.
Sibuze abafundi ukuthi ngabe ukucwasa abantu bazalwa nakho noma bakufunda ngokukhula.
Baphendule kanje:
UZolile Biyela uthe: Sonke siyazi ukuthi ikhona inzondo ekhona phakathi kwabantu abakhuluma IsiZuu kanjalo nabakhuluma isiXhosa.
Zombili lezi zizwe azaithandwa kahle ngabantu abangasiwo amaNguni, uma ngingase ngiphawule ngodaba oluthinta uuMengameli uZuma, cha akulona ubandlululo okwenzekayo.
Into eyenzekayo wukuth amaqembu aphikisayo ayojhlale efuna ukunakwa, ngisho nangesikhathi owabe enguMengameli uThabo Mbeki akha umuzi, naye walandelwa kanjena.
UZuma kusukela angena esihlalweni uhlale vele elandelwa ngamashwa.
UThabiso Prince uthe: Abantu abazalwa nobandlululo, izinto abazibonayo yizo kanye lezi ezibabangela izinhliizyo ezimbi nomona.
Abantu abafuni ukwamukela ushintsho nokuguquka kwezinto.
UBawinile Makhesa Mdingi Amona uthe: Ubandlululo lukhona impela, nayi imibuzo engifikelayo uma ngicanga indaba kaZuma:
1. Kungani uZuma abe nolaka uma ebuzwa ngendaba yomuzi wakhe?
2.Ngabe noMbeki wasebenzisa imali elingana nalena esetshenziswa nguZuma?
3.Kungani uJulius Malema aphekwa ngemibuzo ngesikhathi elungisa owakhe umuzi, ngabe kumele kuthulwe uma sekunguZuma?
4. Ngabe uZuma izwe uzoliyisa empumelelweni noma uyalibulala?
5.Bangaki abantu abasahlala emikhukhwini, abangasebenzi nabakhubazekile?
6. Kungani zonke izinto zonakale ngoba sekuphethe uZuma, uma ebuyela esikhundleni uzolenzelani izwe?
U-Andile Mpanza uthe: Yebo, lento inalo ubandlululo phakathi kodwa kuyiqiniso elingeke liphikiswe ukuthi abantu bayahlupheka badinga lona usizo lukahulumeni.
Kungani izimbangi zikaZuma zingadli ngamabala?
UGood Nhleko Entumbane uthe: Cha mina ngibona ukuthi ukubandlulwa kwabamnyama angeke kuze kuphele ngisho kuzo ezombusazwe.
Inhlonipho ayisekho, kuyathukwana, noma ngubani abantu abafuna aphathe naye uyobekwa amabala.
Engikubonayo wukuthi eminyakeni engemingaki ezayo kuzochitheka igazi kube nokubulalana okusezingeni eliphezulu kwezombusazwe.
Thumela owakho umbono ku-isizulu@news24.com
Disclaimer:
INews24 iqhakambisa ukukhuluma ngokukhululeka nokuzwakaliswa kwemibono
eyahlukene. Lokho kuchaza ukuthi imibono yababhali bezingosi eshicilelwe
kuNews24, akuyona imibono yeNews24.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).
- News24


text:
UMotlanthe nejoka elisha kuKhongoloseComment on this story
MDU NCALANE
Ebika eseMangaung
UMENGAMELI we-African National Congress (ANC), usememezele ukuthi akukapheli phakathi kwalo mbutho nobeyiPhini lakhe ongabuyelanga uMnuz Kgalema Motlanthe, njengoba esejutshwe emsebenzini omusha ngokushesha.
UMnuz Jacob Zuma, uvale ingqungquthela izolo ebusuku ngesimemezelo esisukumise itende lonke lahlokoma, sokuthi uMotlanthe, nguyena ozoqhuba uhlelo olube yisisombululo sengqungquthela lokulawula izinhlelo zokuqeqesha amalungu alo mbutho kule minyaka eyishumi ezayo nebizwa nge-Decade of a Cadre.
UZuma ubesevala le ngqungquthela eqale ngeSonto edolobheni iMangaung lapho kukhethwe khona ubuholi obusha kwabhabhadiswa nemigomo eminingi eyashaywa ngoJuni nonyaka eGoli.
UZuma uthi le ngqungquthela inqume ukuthi kube nokuqeqeshwa okunzulu kwawo wonke amalungu kaKhongolose kuzo zonke izinhlaka futhi nabo bonke labo abathunywe emikhakheni eyehlukene njengakuhulumeni nakomasipala, ukuze bahambisane nezimiso zalo mbutho.
“Le ngqungquthela ithathe isinqumo sokubuyekeza nokuvuselela i-ANC. Iphinde yathi kumele sikuqede nya ngokushesha ukungaziphathi kahle kwamalungu ethu kuzo zonke izinhlaka.
“Umkhuba wokusetshenziswa kwezimali, ukucwasana ngokobuhlanga, ukwethukwa kwabaholi be-ANC, yilaba abasebenzisana nabaholi sesibaxoshile embuthweni, nalabo abacabanga ukuthi i-ANC izolawulwa ngezinkantolo, sizokuqeda nya.
“Sifuna ukwakha amaqabane aqotho azongabi nenkohlakalo, azohambisana nezibopho zombutho. Yingakho nje sithe iminyaka eyishumi yokuqala izonikezelwa ekuqeqesheni amalungu nokwakhiwa kwesikole sezombusazwe. Kuyintokozo kimi ukumemezela kule ngqungquthela ukuthi obeyiPhini likamengameli we-ANC uMnuz Kgalema Motlanthe, nguyena ozosisingathela lolu hlelo,” kusho uZuma kwaduma ihlombe.
Uphinde wabonga kuMotlanthe ngokuthi avume ukulekelela uKhongolose ngokusingatha lolu hlelo athi kumele luqale maduze nje.
UZuma uthi ukusuka manje inhloso yesigungu esisha wukudweba izinhlelo zokusebenza izisombululo zale ngqungquthela. Uthe uzothi uphela lo nyaka lobe selukhona lolu hlelo.
“Ezinyangeni ezintathu ezizayo kumele sibe sesibumbe ikomidi elizobheka ubuqotho babaholi namalungu ombutho. Ekoteni yokuqala kumele lesi sigungu sibe sesakhe ibhukwana elizolawula ukuziphatha kwamalungu nabaholi be-ANC kuzo zonke izinhlaka namazinga. Uyothi uphela unyaka sobe sesilwakhile uhlelo lokusebenza lweminyaka eyishumi,” kusho uZuma.
Uphinde wathi ingqungquthela ithume isigungu ukuba ngenyanga ezayo sidingide udaba lophiko lwentsha ukuze lubuyele emgqeni.
Okunye akugcizelele wudaba lobunye nobumbano kuKhongolose. “Akumele bakhishwe inyumbazane abaholi ngoba besebenzise ilungelo labo elikumthethosisekelo we-ANC lokuthi njengoba bengamalungu banelungelo lokukhetha abaholi nokuthi baphakamise amagama abo ukuze akhethwe.
“Lena yinqubo yentando yabantu yangaphakathi kuKhongolose. Kumele siqale manje ukukhombisa ubunye. Ubunye ngeke buzenzekele kodwa budinga thina ukuba sisebenze kanzima ukuze sibuzuze,” kusho uZuma, maqede waphetha inkulumo yakhe ngenoni elisha eselithathe indawo yengoma abedume ngayo ethi Mshini wami, washaya avule ngayo le ngqungquthela ethi, “Yinde le ndlela esiyihambayo, kwasho uMandela kubalandeli bakhe, wathi sohlangana ngeFreedom Day.”
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.


text:
Kubulawe asebekhulile eBloemfontein
2013-01-15 16:25
Boemfontein - Kutholakale izidumbu zabantu abadala bebulewe epulazini labo eSomerset, ngaseParys, kusho umbiko wamaphoyisa ngoLwesibili.
Okhulumela amaphoyisa uLieutenant-Colonel Thandi Mbambo uthi laba bashadikazi batholakale esitolo sabo esisegalaji ekhaya.
"Indoda itholakale ilele phansi iboshwe izinyawo, ekhanda imbozwe ngopulasitiki. Owesifazane yena ubevalelwe efrijini.”
Laba bebengenazibazi ezibonakalayo, kusho uMbambo.
Izidumbu zifakwe emakhazeni kahulumeni, zizohlolwa kubonakale imbangela yokufa kwabo.
Amaphoyisa athi isisebenzi sasendlini sifike emsebenzini ngezithuba zawo-07:30 sathungatha laba sangabathola kwaze kwaba sibiza
umakhelwane sathungatha naye, kwama kutholakala izidumbu.
Akekho oseboshiwe ngalokhu kubulala, amaphoyisa ayaphenya.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
I-ANC izohlangana ne-FNB ngezikhangisi
2013-01-25 07:53
Johannesburg - Iqembu elibusayo i-ANC lizohlangana neFirst National Bank ukudingida mayelana nezikhangisi zebhange ezivuse umsindo ngaphansi kwe“You Can Help Campaign”.
“Lo mhlangano umayelana nezikhangisi ezivezwe ku-internet, nokuholele ekutheni i-ANC izwakalise ukungahambisani nazo," kusho okhulumela i-African National Congress uJackson Mthembu esitatimendeni ngoLwesine.
“Ithimba le-ANC lizoholwa nguNobhala Jikelele uGwede Mantashe kuthi ele-FNB liholwe nguSizwe Nxasana, noyi-Chief Executive Officer yeFirst Rand, nokuyinkampani i-FNB engaphansi kwayo."
Lo mhlangano uzoba seLuthuli House ngo-11:00.
Lo mkhankaso ubandakanya izikhangisi lapho abantwana besikole befunda izinto abangafisa ukuzibona ezweni.
“Leli lizwe libuswa wububha kodwa uMengameli Jacob Zuma ulungisa umuzi wakhe,” kusho umfundi waKwaZulu-Natal kuzona lezi zikhangisi.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Kugxekwa iphoyisa ngolwaseMarikana
2012-10-30 12:53
Johannesburg - Uchwepheshe ekuhloleni indawo yesigameko oyiphoyisa wahluleka ukuchibiyela kahle umqulu ngokudutshulwa kwabavukuzi ebabebhikisha, kusho ikhomishana yophenyo ngodaba lwaseMarikana ngoLwesibili.
Izindaba zeSABC zibike ukuthi lokhu kube ngumbono kaDumisa Ntsebeza, nomele imindeni yezisulu ezabulawa ngesikhathi zidutshulwa amaphoyisa ngasemayini iLonmin, eNorth West.
Usole iphoyisa uLieutenant Colonel Cornelius Johannes Botha ngokungalandeli imigudu efanele ngesikhathi ebika ngalolu daba.
UBotha uphendule ngokuthi akakwazanga ukulandela le migudu ngenxa yokuphuthuma kwesimo.
NgoMsombuluko, uNtsebeza uqale ukupheka uBotha ngemibuzo ngosuku lwesibhicongo sika-Agasti 16.
Le khomishana, eholwa nguJaji Ian Farlam, iqale ukulalela izimvo zomphakathi ngalolu daba.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
HWANGE—
Izakhamizi zeHwange zithi azitholi lutho ngokwanda kwemigodi yamalahle esigabeni njengoba abanini bayo bengazihluphi ngokuthuthukisa isigaba abemba kuso kanti njalo balobandlululo lenkethabetshabi njengoba beqhatsha abantu abavela ngaphandle kweHwange kuphela.
Asengaphezu kwamatshumi amabili lanhlanu amankampani asephiwe imvumo yokwemba amalahle emangweni weHwange le Binga eminyakeni emithathu edluleyo kuphela. Phakathi kwawo, angaba mahlanu aseqalisile ukusebenza encintisana leHwange Colliery kanti lawo angakaqalisi aphakathi kokulungiselela ukuqala ukusebenza maduze.
Ubani lobani ohamba ngomgwaqo osuka koBulawayo usiya e Victoria Falls uhlangana lamakhulukhulu amaloli asuka eHwange egcwele amalahle esesiwa kwezinye izigaba zelizwe loba ngaphandle angaxolelwa uma ecabanga ukuthi labo abahlezi lapho okwenjiwa khona lumnotho bakhomba ngophakathi.
IStudio 7 ingene phakathi kwezakhamizi zeHwange idingisisa ukuthi uzulu angabe etholani njengoba amalahle la kuyiyo yodwa inotho abayiphiwa ngumdali.
Okuvele kuqala yikuthi bezwa ubuhlungu obukhulu ukubona amalahle enjiwa emanxiweni aboyisemkhulu esedlula ngomgwaqo kungela nzuzo loba imisebenzi abayitholayo.
Kubika intathelizindaba yeStudio 7 uThabang Mathebula osethulela lolu daba eseHwange.
Udaba lukaThabang Mathebula lwamalahle eHwange


text:
WASHINGTON DC—
Isigodlo sabameli beMelika eZimbabwe sithi abesifazane sokumele baqalise ukudinga indawo kuhlelo lwe TechWomen Professional Mentorship and Exchange Program yalonyaka.
Abakulesi sigodlo bathi kudingakala abesifazane abangamatshumi ayisitshiyangalo mbili – 80 - abalakho ukusungula amabhizimusi kumbe asebelamabhizimusi athuthukayo.
Abesifazana laba bakhangelelwe ukuphatheka kunhlelo zezifundo eziphathelane le science, technology, engineering kanye le math.
Abafuna ukungena kuhlelo lolu bakhuthazwa ukuthi bahlolisise inhlelo ze Embassy ku internet kumbe babathinte ngocingo bedinga ulwazi lokuthi bangabhalisa njani ukunenga kulezi nhlelo kungakafiki umhlaka 22 kunyanga ezayo.
Abangena kuhlelo lolu bethekelela ele Melika okwamaviki amahlanu lapho abahlangana labosomabhizimusi abalodumo lengcwethi zamabhizimusi ezise Silicon Valley, eCalifornia.
Bayabe bengena imihlangano yezifundo labosomabhizimusi bemelika bedinga inhleo abangasebenzelana kuzo.
Unkosazana Blessings Ncube okunhlanganiso ye Zimbabwe Women Lawyers Association uthi okuhluphayo yikuthi abesifazane abanengi kabazilutho ngohlelo lolu.
Ingxoxo Esiyenze loNkosazana Blessings Ncube


text:
WASHINGTON DC— Uhlangothi lukahulumende lwezokulima olwe Plant Protection Research Institute luthi abalimi kumele baqaphele imihogoyi elakho ukucacada idle amabele ngoNhlolanja.
Luthi imihogoyi ekade isidla emasimini kumaviki asanda kwedlula kukhanya angani yabekela amaqanda amanengi emasimini lemadlelweni ezifuyo.
Uhlangothi lolu luthi sokulemithi yokulwisana lemihogoyi le loba ingcwethi ezibona ngamabele lokwenqabela ukuqhamuka kwemikhuhlane emasimini bengavumelani lakho lokhu.
Umnu. Roger Mpande ingcwethi kwezokulima uthi zinengi indlela ezingasetshenziswa ngabalimi zokubulala imihogoyi le.
Umnu. Everson Ndlovu ingcwethi kwezokuthuthukisa inotho kazulu uthi kumele abalimi basebenzise indlela zendulo zokwenqabela ukumemetheka kodubo lwemihogoyi le ngoNhlolanja.
Imihogoyi le, yama armyworms, idla umumbu, inyawuthi, lamanye amabele kanye lamadlelo ezifuyo.
Amabele adliwe kakhulu endaweni ezinengi eManicaland, Mashonaland West, eNkabazwe, Mashonaland Central lezabelweni zonke ze Mandebeleni.


text:
Kuvele abangu 11 ngokuqhumisa ama-ATMComment on this story
NONTUTHUKO NGUBANE
AVELE enkantolo yaseHowick izolo amadoda angu 11 asolwa ngokuba ngongqondongqondo ekuqhumiseni imishini yemali ngamabhomu esifundazweni.
Abasolwa babhekene nohide lwamacala, okubalwa elokubulala iphoyisa lophiko lezinja uConstable Vidhur Jadoo eHowick. Kuthiwa iveni eyayihamba abasolwa yayilayishe iziqhumane ezisetshenzizwa ukuqhumisa imishini yemali.
Abanye abasolwa kuvele ukuthi bayafunwa ngamacala afanayo enzeka eGoli, eKapa naseFree State.
Ukuboshwa kwabasolwa kulandela uphenyo loKlebe ngemva kochungechunge lwezigameko zokuqhunyiswa kwemishini yemali. Umshini wokugcina uqhunyiswe eHowick lapho kushone khona uJadoo.
Abasolwa kuthiwa bahlala ehostela eGoli kodwa bangabokuzalwa KwaZulu-Natal.
Emva kokuphonswa imibuzo ngamaphoyisa abasolwa kuthiwa bathatha amaphoyisa bawayisa emzini othile eManguzi lapho kwatholwa khona izibhamu ezine ezingama AK-47 okusolwa ukuthi yizo ebezisetshenziswa ebugebengwini.
Abasolwa baphinde batholwa neveni eyebiwe abebehamba ngayo. Laba basolwa babhekene namacala okuphanga kuhlonyiwe, wukutholakala nezibhamu neziqhumane nemoto eyebiwe.
Kulindeleke ukuthi abasolwa baphinde bavele enkantolo ngoJanuwari 22.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.


text:
Kuliwa neyokushadiswa kwezisulu nabadlwenguli
2013-01-23 14:04
Morocco - Izishoshovu zamalungelo abesifazane eMorocco ziyasamukela isiphakamiso sikaNgqongqoshe wezoBulungiswa sokuba kuguqulwe umthetho ovumela abadlwenguli ukuba bangathweswa icala uma beshada nezisulu (abazidlwengulile) ezisencane.
UFouzia Assouli, ongumengameli weDemocratic League for Women's Rights, usincomile lesi siphakamiso ngoLwesibili, kodwa wabe esexwayisa ngokuthi kudingeka ubhalwe kabusha lo mthetho ukuze kusizakale abesifazane.
Ungqongqoshe uMustapha Ramid ngoMsombuluko umemezele uhlelo lokususa isigaba esithi umuntu osolwa ngokuthumba noma ngenkohlakalo kowesifazane oneminyaka engaphansi kwengu-18 ngeke aboshwe uma emshada.
IMorocco ngonyaka odlule yethuka ngesikhathi intombazane eneminyaka engu-16 ubudala u-Amina Filali ezibulala ngemuva kokuba umndeni wakhe nejaji benze isinqumo sokuthi ashade owesilisa owamdlengula.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- Sapa - AFP


text:
Uhulumeni ukhala ngodlame lwamatekisi eThekwini
2013-02-21 14:02
Durban - Izikhulu eMnyangweni wezokuThutha KwaZulu-Natal zisebenzisana nozakwabo esifundazweni e-Eastern Cape, ngenhloso yokulwa nodlame lwamatekisi okuqhubeka eThekwini, kubika iNewswatch.
Lokhu kuza ngemuva kwesehlakalo sokudubula esenzeke ngoLwesine, kwashona owesilisa nowesifazane, kwalimala abanye abathathu.
UMnyango uthi ukudubula kusukela ekuphambaneni kwemibono phakathi kosomatekisi base-KZN nabase-EC, zombili izinhlaka zalahlekelwa yizimvume zokuthi ziqhubeke nomsebenzi ngonyaka owedlule.
UNgqongqoshe woMnyango eKZN uWillies Mchunu uthi usekhulume noMasipala weTheku, wathi kumele ivalwe thaqa irenki yakuWarwrick Avenue, la kuqhubeka khona impi.
Ungqongqoshe uthi angeke ibekezelelwe impi yosomatekisi, uthi akwamukelekile neze ukubulawa kwabantu emini libalele, ngenxa yodlame lwamatekisi.
UMchunu uthi impi yosomatekisi ibeka engcupheni abantu abaningi, wathi ucela kube nokuthula.
Ube esencoma amaphoyisa ngokuboshwa kwabasolwa ababili, kulandela isehlakalo sangoLwesithathu.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- News24


text:
Kuboshwe 15 embhikishweni eKapa
2012-09-11 08:45
Cape Town - Kuboshwe abantu abangu-15 ngesikhathi kunemibhikisho yokulethwa kwezidingo eTouws River eWestern Cape, kusho umbiko wangoLwesibili.
I-The Cape Times ibike ukuthi amakhulu abantu baseZion Park babuthanele ngasemgwaqeni omkhulu u-N1 ngoMsombuluko ekuseni, bashisa amathayi namagatsha ezihlahla.
Enye ingxenye yomgwaqo ivalwe kwaze kwashaya u-14:00 njengoba bekumele kususwe amatshe abevimbe emgwaqeni.
Umholi womphakathi uMichael Visagie utshele iphephandaba ukuthi abahlali bathenjiswa izindlu kanye nezinye izidingongqangi emhlanganweni womphakathi ngeledlule.
"Sikulungele ukufa. Ngeke siyeke ukubhikisha kuze kube izidingo zethu ziyalethwa. Sathenjiswa izindlu, izindlu zangasese ezisesimweni esikahle, imigwaqo enetiyela, ugesi kanye namanzi, ngakho-ke lokhu sikufuna kufezekisiwe."
Imenenja kaMasipala waseBreede River Valley, uGerrit Matthyse, uthe imbangela enkulu yemibhikisho ukuthi abantu sebelinde iminyaka engaphezulu kwengu-20, besohlwini lwabalinde ukuthola izindlu, ngakho badiniwe.
Babalelwa ku-25 000 abantu abasohlwini lokuthola izindlu.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Kulimale 4 engozini ye-ambulensi
2013-01-02 09:00
Johannesburg - Bangeniswe esibhedlela abantu abane abakade behamba nge-ambulensi, ngesikhathi kwenzeka ingozi bephuthumisa isiguli.
Umnyango wezeMpilo e-Eastern Cape uthi bonke abalimele bangeniswe esibhedlela iLady Frere.
Umshayeli we-ambulensi, umelekeleli wakhe, isihlobo sesiguli kanye naso, bonke bathole ukulimala,” kusho okhulumela uMnyango uSizwe Kupelo.
UKupelo uthe akukacaci kahle ukuthi kube yini imbangela yengozi.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
UMalema uvulele umngani wakhe icala
2013-01-15 10:04
Johannesburg - Lowo owayengumengameli we-ANC Youth League owaxoshwa uJulius Malema uvulele lowo owayengumngani wakhe, uBoy Mamabolo, icala lokumehlisa isithunzi, kusho amaphoyisa aseLimpopo ngoLwesibili.
"UJulius uvule icala ngoMgqibelo ebusuku esiteshini samaphoyisa ePolokwane," kusho uBrigadier Hangwani Mulaudzi.
UMulaudzi uthe amaphoyisa ayaphenya ngeleli cala.
NgoLwesibili, iphephandaba iThe Star libike ukuthi uMamabolo usabise ngokugumba izinsalela zikamama kaMalema -- uMahlodi Malema --
ethuneni bese lawo mathambo awalahla phambi komuzi kagogo wakhe eSeshego.
Lokhu kuthiwa kulandela ukuthi uMalema athumela abangani bakhe ukuthi balale nentombi kaMamabolo.
Leli phephandaba libike ukuthi uMamabolo wathumela uMalema umqhafazo ofundeka kanje: "Kulokhu ngifuna ukukutshengisa ukuthi nginesihluku esinjani ngokuthi ngigumbe amathambo kaMahlodi ethuneni bese ngiwabeka phambi komuzi kagogo wakho. Usungenze izinto ezimbi kakhulu," kusho umqhafazo kaMamabolo.
UMamabolo uthi uMalema wayalela uSihlalo we-ANC Youth League
eLimpopo uJacob Lebogo noJossie Buthane, ukuthi balale nentombi yakhe.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Abaduni bemikhumbi bafuna u-R33m
2011-09-26 14:04
Johannesburg - Abaduni bemikhumbi baseSomalia abathumba izithandani zaseNingizimu Afrika ngonyaka odlule sebefune imali engango-R33m emndenini wabo ukuze badedelwe, kubike iphephandaba ngoMsombuluko.
UBruno Pelizzari noDeborah Calitz abahlala eThekwini babezihambela ngesikebhe eTanzania ngesikhathi bethunjwa ngo-Okthoba 26 ngonyaka odlule.
"Ngiyazi niyazama. Uma bengayitholi imali bazosibulala," kusho uPelizzari etshela abakubo ngoSepthemba 5.
Kwakungokokuqala bexhumana kanti uthe kusukela lapho sebafonelwa ngu-Ali nongomunye wabathumbi kanye ngesonto.
"Ngamchazela ukuthi asizona izigwili. Ngakho kuzothatha isikhathi ukuthola imali. Sesize saphoqeleka ukuba sicele uxhaso," kusho uDeborah Calitz etshela abephephandaba iSowetan ngeSonto.
– "Like" ikhasi lethu ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter (@IzindabaNews24).
- SAPA


text:
Uyalulama uPeter Ndlovu
2012-12-17 15:03
Harare - Owayengumdlali webhola waseZimbabwe uPeter Ndlovu usesimweni esethembisayo ngemuva kokulimala engozini yemoto ebulale umfowabo omdala u-Adam, kusho osondelene nomndeni ngeSonto.
Ingozi, ephinde yadlula nomphefumulo wowesifazane, yenzeke ngesikhathi lezi zelamani zihamba ngaseVictoria Falls eZimbabwe ekuseni ngeSonto.
UNdlovu, 39, uphuthunyiswe esibhedlela kwaBulawayo, ngokusho kukaGeorge Bhebhe osondelene nomndeni.
"Usesibhedlela iMater Dei Hospital manje, kanti usesimweni esigculisayo, kumanje silindele amalungu omndeni okuyiwona azosinika imininingwane egcwele," kusho uBhebhe.
Owayeyimenenja yakhe uWinston Makamure utshele iBBC ukuthi lo mdlali uyelulama.
"Ulimale ngaphakathi, isekhandla, izimbambo waphuka nomlenze."
- Landela
IzindabaNews24 kuTwitter
- SAPA


text:
Ikhuza ibuya iBlame it on FameComment on this story
INTATHELI YESOLEZWE
ABATHANDI bezintokazi zakuleli ezingamawele oNtando noHlelo Masina bazozijabulela izindaba zokuthi uhlelo olwalukhombisa ngempilo yazo yansuku zonke lukhuza ibuya kusukela kusasa.
IBlame It On Fame eyaphela ngoNovemba nyakenye ikhonjiswa njalo ngoMsombuluko ngo-8.30 ebusuku, izobuya seyishintshe abadidiyeli njengoba seyizophrojuswa yiBlack Brains Pictures kaTumi Masemola ocula kwiGang of Instrumentals obuye futhi aphrojuse amahlaya akuSABC 1 iSes’ Top La. Phambilini ibiphrojuswa yiRapid Blue.
Lolu hlelo olukhombisa ngempilo yala mawele asakaza esiteshini somsakazo iYFM, ababukeli balo abangu-1.3 million baba nemibono ehlukene ngalo, abaningi bethi luyabhora.
Ophrojusa balo abasha oTumi, Mandla Ngcongwane noTT Mbha, bathi isizini entsha yeBlame it on Fame izokhombisa into entsha.
“Abakwa-e.tv basinikeze lolu hlelo. Bengimanqika ekuqaleni kodwa nginozakwethu abasebenza ngokuzikhandla okungoMandla noTT.
“Ngesikhathi ngihlangana noHlelo noNtando ngavele ngabona ukuthi kungani ababukeli babo besifazane abancane bebathanda. Bangantombazane anogazi. Uphenyo lwethu lusivezele ukuthi amantombazane amancane athanda ukuthi bondile, bahle futhi bangamawele,” kusho uTumi.
Uthe ngemuva kokubuza kubantu, ngibonile ukuthi impilo yabo yonke iyisibusiso ngale ndlela.
“Bangothunjana. Bangamawele. Bayibo bodwa amantombazane emndenini. Baba ngamawele okuqala esifazane esikoleni sabo. Abantu babebathanda futhi namanje basabathanda. Benza izinto eziningi ezinhle okubalwa kuzo iCampaign for Girls nokufundisa izingane zabesifazane ezihlwempu,” kusho yena.
Ngemuva kokuqoqa le mininingwane, iBlack Brain ikhethe ukuthi ingagxili ekudumeni kwabo kodwa ibaveze emphakathini njengamantombazane.
“Sigxile ekutheni kunjani ukuba ngowesifazane wesimanje omncane ophila eGoli, eNingizimu Afrika ngo-2012. Sisakhungethwe wubandlululo lapho khona sikhuluma isiNgisi kodwa abazali bethu besakhuluma ezinye izilimi.
“Ukwenza umzekelo, siye emakhaya kagogo wabo lapho khona wonke umuntu ebebasaba khona. Ugogo wabo ubatshele ukuthi uma abanye abantu basemakhaya befika, bekumele bekhulume isiNgisi. Sibheka izibonelo ezinjalo. Esinye isibonelo wukuthi bobabili bagqoka izigqebhe kodwa ngokwamasiko abaningi amathanga yizitho zomzimba okumele zifihlwe. Ngakho ukuhlukanisa kanjani phakathi kwempilo yosiko neyesimanje? Ukuxuba kanjani lokhu owafundiswa khona nalokhu kwempilo yesimanje yowesifazane ophila eGoli? Sihlanganisa siphinde siveze konke lokho empilweni yabo.”
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.


text:
I-DA isamukele isinqumo se-Icasa
2012-12-07 14:42
Cape Town - I-DA isamukele isinqumo se-Icasa sokuphenya mayelana nokumiswa kwengxoxo ebizoba esiteshini iMetroFM mayelana nengqungquthela ye-ANC ezoba seMangaung ngoDisemba.
Ukusukuma ngokushesha kwe-Icasa kutshengisa ukuthi isifundile isifundo ngecala elafakwa yiFreedom of Expression Institute (FXI) nelaqala ngo-2007 laze laphela ngoNovemba ngonyaka odlule, kusho okhulumela iDemocratic Alliance uMarian Shinn ngoLwesihlanu.
"I-SABC yavuma ukuthi ukuziphatha kwabasebenzi bayo, kwaphambana nemithetho eyazibekela yona yokubika ngokungachemi," esho esitatimendeni.
"Sicela i-Independent Communications Authority of
SA (Icasa) ukuba ikhiphe lonke uhlu lwemigudu ezolandelwa kulolu phenyo nanokuthi bazobe bephenya ngani."
UShinn uthe kuncike ekutheni i-Icasa idedela muphi umbiko, ngalokho bazobe sebeyabona ukuthi uma kukhona okusele nabo njenge-DA bafake esabo isikhalazo.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- News24


text:
Kulindelwe isinqumo ngeMcCord
2013-01-29 12:02
Durban - Uhulumeni waKwaZulu-Natal kulindeleke ukuthi enze isimemezelo ngekusasa lesibhedlela iMcCord, ekuthiwa singase sivalwe kungekudala.
Lesi sibhedlela sineminyaka engu-103 saba khona.
UNgqongqoshe woMnyango wezeMpilo esifundazweni uSbongiseni Dhlomo, ukhulume wathi abakafinyeleli esivumelwaneni nesibhedlela.
Abaphathi besibhedlela bamemezela ukuthi singase sivale njengoba singeke sisaluthola uxhaso lukahulumeni, olulinganiselwa ku-70 million.
Ngesonto eledlule iNhloko yoMnyango uSibongile Zungu, naye waqinisekisa ukuthi akukakhulunywa lutho ngoxhaso lwalesi sibhedlela esinemibhede engu-142.
Khonamanjalo, isibhedlela iKing George V, esavulwa ngo-1939, silungiswe kabusha kusetshenziswa imali ebalelwa ku-R1.1 billion.
Isibhedlela kuthiwa sinakekela iziguli ezilinganiselwa ku-700 000.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- SAPA